Ret eo enklask adarre war peñse La Jonque\nTregont vloaz goude peñse ar vag-chaluiñ La Jonque a oa marvet pemp den diwarnañ e ro ur martolod e bourzh ar splujerez Le Tonnant un testeni a zlefe reiñ ul lañs nevez d’an enklask.\nDireizhderioù , fazioù, iskisterioù a oa bet gant an enklask ha kement-se a ro da soñjal, en un doare aveek, er pezh zo bet c’hoarvezet gant an enklask war ur peñse all, hini Bugaled Breizh.\nTregont vloaz zo e oa c’hoazh diskred gant ar familhoù war ur vag-spluj e vije bet kiriek eus ar peñse. Tamallet e oa bet d’ar Verdeadurezh vrezel da vezañ bet distrujet prouennoù. En deiz a hirio e tisklêr un den a oa er bourzh e oa bet un darvoud gant ar splujerez.\nNe oa ket bet kendrec’het ar skipailh gant an displegadennoù a-berzh ar bennadurezh. Ha d’ar c’houlz-se perak ne oa ket bet roet an darvoudenn-se da c’hoût d’ar justis ? Ret eo adkregiñ gant an enklask evit doujañ d’ar familhoù hag d’ar veuzidi. Rankout a ra bezañ klevet ar skipailh a- bezh a oa war vourzh an Tonnant da vare ar peñse.\nHep sammañ kablusted war hini pe hini ez asped an UDB ar Stad hag ar Verdeadurezh vrezel da derriñ boazioù ar c’hevrin en-dro d’an darvoudoù o tennañ d’ar splujerezioù banner ijinoù.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/182 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/182\nSANT IAN, I.\nroaz Ian, pa gassaz ar Judevien euz a Jerusalem beleien ha servicherien an templ da c’houlen diganthan : Piou oud-te ? (20) Hen anzav a reaz, ha n’hen nac’haz ket ; hen anzav a reaz, en eur lavaret : N’e ket me eo ar C’hrist. (21) Piou oud-te eta, a c’houlenjont diganthan ? Ha te eo Elias ? Hag e lavaraz : N’e ket me eo. Ha te eo ar profet ? Hag e respontaz : Nann. (22) Lavaret a rejont eta dezhan : Piou oud-te ? evit ma c’hellimp renta respont d’ar re ho deuz hon digasset. Petra a leverez-te ac’hanoud da-unan ? (23) Hen a lavaraz : Me eo mouez an hini a gri ebarz an dezert : Plenait hent an Aotrou, evel ma hen deuz lavaret ar profet Isaias.\n(24) Hogen, ar re a oa bet kasset d’he gavoud a oa Farizianed. (25) Goulen a rejont diganthan : Perag eta e vadezez-te, ma n’oud nag ar C’hrist, nag Elias, nag ar profet ? (26) Ian a respontaz dezhe hag a lavaraz : Evidoun, me a vadez en dour ; mes bez’ ez euz unan en ho touez, ha na anavezit ket. (27) Hennes eo an hini a zeu var va lerc’h hag a zo dreist-oun-me, ha n’ed oun ket dign da zilassa dezhan ar c’horreou euz he voutou. (28) Kement-man a c’hoarvezaz en Bethabara, en tu all d’ar Jourdan, el leac’h ma oa Ian o vadezi.\n(29) An deiz varlerc’h, Ian a velaz Jesus o tond d’he gavoud, hag e lavaraz : Setu aman Oan Doue, pehini a lam kuit pec’hed ar bed. (30) He-man eo an hini euz a behini e lavaren : Dond a ra var va lerc’h eun den hag a zo huelloc’h eged’oun, rag araog d’in e oa. (31) Evidoun-me n’hen anavezen ket ; mes deuet oun da vadezi en dour, evit ma vezo diskouezet da Israel.\n(32) Ian a roaz c’hoas an desteni-man, en eur lavaret : Gwelet em euz ar Spered o tisken euz an env evel eur goulm, hag o choum varnezhan. (33) Evidoun-me, n’hen anavezen ket ; mes an hini hen deuz va digasset da vadezi en dour, hen deuz lavaret d’in : An hini var behini e veli ar Spered o tisken, hag o choum, hennes eo an hini a vadez er Spered-Santel. (34) Hag em euz gwelet, hag em euz testeniet eo hennes Mab Doue.\n(35) An deiz varlerc’h, Ian a oa c’hoas eno, gant daou euz he ziskibien, (36) hag o velet Jesus o vale, e lavaraz : Setu aze Oan Doue. (37) Hag an daou diskibl, o veza klevet anezhan\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/182&oldid=125281 »\nKemmoù diwezhañ degaset d'ar bajenn-mañ d'an 9 Eos 2018, da 12:12.


Ronan Caerleon : diforc'h etre ar stummoù - Wikipedia\nRonan Caerleon : diforc'h etre ar stummoù\nRonan Caerleon (kemmañ)\nStumm eus an 27 Gen 2015 da 18:50\n277 okted ouzhpennet , 7 vloaz zo\nStumm eus an 27 Gen 2015 da 18:44 (kemmañ)\nStumm eus an 27 Gen 2015 da 18:50 (kemmañ) (dizober)\nBez' e voe embanner ha skrivagner. Tad da bemp bugel e voe. Kemer a reas perzh e strollad c'hoariva ar [[Bleun-Brug]] « ''goude gousperoù e brezhoneg'' ». Bet e voe tost ouzh [[Yann-Vari Perrot]]. E [] ez eas daou vizvezh en toull-bac'h e [[Sant-Brieg]] a-gevret gant [[Célestin Lainé]] evit bezañ livet luganoù broadelour war vogerioù.\nE [] ez euredas Jorda Renault, ur glañvdiourez bet kejet e pardon Koat Kev e [[Skrigneg]]. Ober a reas war-dro ar gelaouenn gristen ''[[Olole]]'' evit ar yaouankiz, gant e vreur [[Herri Caouissin]]. Adarre e voe toullbac'het e [] e-pad eizh mizvezh. E-doug mizvezhioù e voe difennet outañ dont da chom e Breizh hag e rankas dilojañ en [[Enez-Frañs]].\nWar-lerc'h ar brezel e roas lañs da fiñvskeudennoù breizhek gant e vreur, dre ar gevredigezh [[Brittia-films]]. Skrivañ a reas meur a levr e galleg a-zivout an emsav, gant e-leizh a hanezennoù. Diwezhatoc'h e teuas da vout ur poder, d'an oad a 60 vloaz.\nMervel a reas ed'an 12 a viz Meurzh []. Douaret e voe e bered [[An Dreneg]].\nE vab-bihan [[Gwendal Piégais]] en deus kenkrouet ar gelaouenn [[Nidiad]].\nAdtapet diwar « https://br.wikipedia.org/wiki/Dibar:MobileDiff/1615802 »


Kroashent Diwan ar micherioù 2007 - Skolaj Diwan Kemper Jakez Riou\nKroashent Diwan ar micherioù 2007\nSkolaj Diwan Jakez Riou 431 …\nAn eil gwech e oa da zerc’hel ar forom-mañ e leurenn Glenmor e Karaez. Tremen daou-ugent a dud a vicher a oa deuet da zivizout gant hon tredeidi ha gant al liseidi o doa c’hoant, un daou-c’hant bennak a dud yaouank en holl. E-pad div eurvezh hanter bennak ez eus bet birvilh en-dro d’ar standoù. Dre strolladoù bihan e veze degemeret skolajidi ha liseidi hag aketus e oant o klask gouzout doareoù ar micherioù, ar studioù ha kement ‘zo. E brezhoneg ez ae ar gaoz en-dro, gant siriusted ha plijadur war un dro. Micherioù liesseurt : media, arz, labour-douar, natur, gwir, mezegiezh, skiantoù, desaverezh, kelenn, sevel-tiez, embann, urzhiataerezh, kontaouerezh… pe c’hoazh emgav gant ur c’huzulier heñcherezh-skol !\nKomz diwar-benn ur vicher er c’hlas pe er gêr a zo un dra, met mont d’he dizoloiñ en ur staj pe c’hoazh amañ, en ur gomz gant an dud, a zo disheñvel a-grenn. An dud a vicher a zo bet souezhet meur a hini anezho gant goulennoù dik ha rik ar re yaouank.\nUr bazenn ouzhpenn eta war hent ar c’hlask dazont evit hor re yaouank. Darn o deus ur soñj resis hag a c’hell muzuliañ ar c’heit a chom d’ober ganto a-barzh tizhout ar pal, darn a vez entanet gant micher-mañ-micher, darn n’o deus ket kavet o c’hoant eno, darn c’hoazh a wel war beseurt tu ne fell ket dezho skeiñ. A bep seurt a zo…\nMerzomp e oa deuet en-dro an darn vrasañ eus tud a vicher warlene, pezh a zo sin vat, trugarez dezho, gant unanig bennak ouzhpenn, hag e chom hent d’ober da zigeriñ da strolladoù micher n’int ket bet gwelet c’hoazh. Goude Skolaj Diwan Jakez Riou e vo tro Skolaj Diwan ar Mor-Bihan da aozañ ar C’hroashent er bloaz a zeu. Salv ma teuio an emgav bloaziek-mañ da vezañ egin ur rouedad daremprederezh e brezhoneg etre tud a vicher ha danvez tud a vicher !


Accueil / À la Une / Ha mont a rafe al linenn Landerne-Kemper da get ?\nNil CAOUISSIN 3 mai 2016\nAtav e vez ur stourm ha nʼeo ket evit diorren an hentoù-houarn e Breizh met chom hep koll ar pezh hon eus. Warlene e oa a-drugarez dʼan arcʼhant kaset gant ar rannvro eo bet saveteet al linenn Pempoull-Gwengamp. Bremañ emañ al linenn Kemper-Brest en arvar, abalamour da stad fall al linenn. Nʼeo ket bet graet al labourioù raktreset e 2013 evit dercʼhel e ratre al linenn etre Kemper ha Landerne ha berraat padelezh ar veaj. Hiziv an deiz eo deuet da vezañ gorrekocʼh mont eus Brest da Gemper gant an tren eget gant ar cʼharr-tan (ha gorrekocʼh eget ma vo a-benn nebeut ur veaj etre Pariz ha Roazhon !) ha nʼeo ket diposubl e vefe serret al linenn da vat.\nAr Stad an hini eo ne ro ket he lodenn. Goulenn a ra ar rannvro e vefe rannet an arcʼhantaouiñ, dre ma nʼeo ket kirriek ar rannvroioù eus al linennoù ha dreist-holl dre ma nʼo deus ket budjedoù gouest da acʼhantaouiñ seurt labourioù o-unan. Sed aze ur skouer ouzhpenn a ziskouez pegen truezus eo stad an demokratelezh « lecʼhel » e Frañs : aesocʼh eo arcʼhantaouiñ raktresoù ker-ruz ha ne dalvezont ket da galz tra evit ar muianiver, evel labourioù an LGV etre Roazhon ha Pariz, eget labourioù ret evit dercʼhel e ratre linennoù a-bouez e buhez pemdeziek an dud.\nEvit enebiñ ouzh an dizingalded-mañ o deus divizet re yaouank UDB aozañ ur gerzhadeg Landerne Kemper, eus ar 17 a viz Even dʼan 20, evel an hini graet ganto warlene etre An Alre ha Sant-Brieg (muiocʼh a ditouroù). Ma teuont a-benn da zesachañ evezh ar mediaoù e cʼhallfe bezañ saveteet al linenn, rak nʼo defe ket cʼhoant dilennidi ʼzo lezel da grediñ ez eo dilezet Breizh, ur bloaz a-raok an dilennadegoù prezidant…\nPartager la publication "Ha mont a rafe al linenn Landerne-Kemper da get ?"\nBreizh brezhoneg hent-houarn marc'h-houarn udb\t2016-05-03\nNil Caouissin est professeur d'histoire, de géographie et de breton.


sakr - Wikeriadur\nA sell ouzh relijion pe relijion, ouzh un doue pe ouzh Doue\n[...], betegouzout na glevje ha na welje ar skeudennoù sakr-se tra pe dra gouest d'o feukañ ha d'o glac'hariñ. — (Jarl Priel, Va Zammig Buhez, Al Liamm, 1954, p. 94.)\nAn arched, unan steket prim-ha-prim, a voe lakaet war skiñvier dindan ar skeudennoù sakr. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 66.)\n(Ent strizh) A dalvez da lidañ an oferenn\n[...], rak hor person, an aotrou Koz, [...], a laoskas ar c'hontoroller Moussaron, [...], d'ober ur bras merk d'an traoù sakr ha d'an arrebeuri a oa en iliz, hep isañ e barrezianiz a-enep dezhañ. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 246.)\nA ranker doujañ groñs dezhañ\nDarvoud sakr ar c'halvar a atizas c'hoazh e gasoni hag e fulor. — (Langleiz, Romant ar Roue Arzhur/levrenn I : Marzhin, Al Liamm, 1975, p. 15.)\ngalleg : sacré (fr)\nAdtapet diwar « https://br.wiktionary.org/w/index.php?title=sakr&oldid=207407 »\nKemmoù diwezhañ degaset d'ar bajenn-mañ d'an 21 Eos 2015, da 22:55.


gwad | Soubenn ar geek\nDielloù evit gwad\nThe Strangers (곡성 / Gok-seong / The Wailing)\nPosted in Filmoù with tags enklask, faltazi, gwad, Korea on Even 6, 2017 by geekezig\nSot on gant The Chaser ha keuz em boa pas bezañ bet gwelet The Strangers warlene er sinema. Ur film faltazi eo ha spont zoken kazi. En ur gêriadennig e Korea e krog an dud da vervel e doareoù souezhus ha feulz. Ur poliser diampart a rank enklask gant peurrest e skipailh. Buan e komz tud ar vro eus “ar Japanad” un den kozh estren a vev en un ti don er c’hoadoù. Pa vo taget merc’h ar poliser gant ar seurt spered fall a zo er vilajenn e vo startoc’h c’hoazh an traoù…\nUn enklask eo The Strangers neuze met ivez ur film faltazi (gant speredoù, stoliadur, kredennoù lec’hel hag all). Lodennoù feuls-tre ha gwadek kenañ a zo er film. Stegn eo an aergelc’h evel m’eo ret ha kaset eo mat an traoù war-raok. Plijus eo ivez aergelc’h ar gêriadennig e-kichen ar menezioù, dindan ar glav… Evel boaz kazi er filmoù korean e seblant divarrek ar polis met aze eo liammet kentoc’h gant pegen dic’hortoz ha divent eo an darvoudoù evit ur skipailh kustum da aferioù “trankil” ur gêriadennig. Anat eo e c’haller lakaat ar gaoz war an disfiz a vez rak tud disheñvel/estren, ivez, diouzhtu e vez lakat ar bec’h war an den a gostez ha n’eo ket korean (gant gwir abeg pe get).\nUr film a-feson eo (chom a raio The Chaser ma hini karetañ avat) met dav bezañ prest da c’houzañv huchadennoù ha gwad, me lâr deoc’h!\nFilm sevenet gant Na Hong-jin. Korea ar Su, 2016, 2e36. Difennet d’ar re dindan 12 vloaz.\nPosted in Filmoù with tags dramm, familh, gwad, Hollywood, sinema, Stadoù-Unanet on Gouere 10, 2015 by geekezig\nDedennet e oan bet gant film diwezhañ David Cronenberg abalamour d’an aktourien pe d’an aktourezed kentoc’h peogwir ez eus Mia Wasikoswa miket ma c’halon outi da viken ha Julianne Moore a gavan plijus dre vras. Ouzhpenn-se e troe tro-dro da vetou Hollywood neuze perak ket?\nMeur a dudenn a vez heuliet er film, un aktourez a glask labour met a zo dreist-holl sorc’hennet gant he mamm, aktourez vrudet a zo marvet en un tan-gwall, Agatha ur plac’h yaouank nevez erruet e Los Angeles ha mignonez gant Carrie Fisher, Benjie ur paotr trizek vloaz a ra berzh bras hag en deus kudennoù dramm, e dud, hag ur paotr yaouank a vlein limouzennoù.\nHir ‘m eus kavet ma amzer dirak ar film. Ne zegas netra nevez diwar-benn bed Hollywood me gav ha n’on ket bet dedennet kaer gant ar pezh a c’hoarveze gant an tudennoù. Na guzulian ket ar film-mañ, kollet e vez amzer un tamm.\nFilm sevenet gant David Cronenberg. Stadoù-Unanet Amerika, Kanada, Frañs, Alamagn, 2014, 1e52.\nPosted in Filmoù with tags arc'hant, faltazi, familh, gwad on Gouere 6, 2015 by geekezig\nSoñj ‘m eus em boa kavet e oa heñvel skeudennoù bomm-bruderezh Lost River eus filmoù Nicolas Winding Refn ha ne oan ket bet dedennet kaer. Ur mignon din en deus kuzuliet din mont da welet ar film memestra setu ‘m eus profitet eus ul lunvezh glav evit mont.\nSouezhus-tre eo Lost River, evel un hunvre brav ha nec’hus. N’ouzer ket mat e peseurt bed e tremen (ur bern traoù gwirheñvel a zo) na resis da beseurt mare (ijinet e vez ar bloavezhioù 2000 memestra gant istorioù ar subprimes)… En ur gêriadenn dilezet e chom Bones gant e vamm hag e vreur Franky. Klask a ra dastum kouevr en tiez dilezet evit gounit arc’hant met un doare den a glask war e lerc’h. Eus he zu, e vamm a gav labour en un davarn gant abadennoù gwadek… Ouzhpenn da se ez eus mojenn ar gêr bet beuzet p’eo bet savet al lenn artifisiel…\nA bep seurt traoù a zo en istor neuze ha meur a wech on n’em santet nec’het da vat pe un tamm lakaet diaes. Brav eston eo ar film koulskoude, ur gwir bam a fed skeudenn (a-drugarez da labour Benoît Debie en deus labouret war Enter the Void da skouer). Ma n’hoc’h ket hegaset o sellet ouzh ur film na zispleg ket pep tra, na ro respont resis ebet met kaer ken-ken, gant un aergelc’h un tamm iskis, perak ket!\nFilm sevenet gant Ryan Gosling. Stadoù-Unanet Amerika, 2014 (deuet er-maez war skrammoù Frañs d’an 8 a viz Ebrel 2015), 1e35.\nPosted in Levrioù with tags brezel, faltazi, familh, gwad, itrikoù, moliac'h, muntr, politikerezh on Mae 28, 2015 by geekezig\nSetu lennet eil levrenn A Song of Ice and Fire ganin a-benn ar fin. Memes tuoù mat d’al levr kentañ a zo ha kalz plijadur ‘m eus bet o tizoloiñ en-dro ar pezh en doa plijet din e eil bloavezh ar stirad. Anat eo din avat ez eus tudennoù a gavan torr-penn a-walc’h da heuliañ (Daenerys) pe reoù a blij din met na gavan ket dedennus chabistroù zo (Arya, a-raok ma errufe e Castelry Rock). Al lodennoù «politikelañ» an hini a gavan ar plijusañ : Theon ha Davos, nevez erru met ivez e red an tudennoù a vez heuliet hag evel-just Catelyn, Sansa ha Tyrion. Kenderc’hel a ra neuze savadur bed Westeros, hep re a souezhadennoù aze e-keñver ar stirad, evidon.\nRomant skrivet gant George R.R. Martin, embannet gant Voyager Books (RU) d’ar 16 a viz Du 1998 ha Bantam Spectra (SUA) e miz Meurzh 1999.\nPosted in Filmoù with tags faltazi, familh, gwad, Iwerzhon, sevel bugale, skol on Here 30, 2014 by geekezig\nUr film spont eo Dark Touch. Tremen a ra e bro Iwerzhon. Ur plac’hig a ‘zo spontet gant he zi nevez, soñjal a ra e c’hoarvez traoù en ti. Buan e kompren ar seller eo hi a zo kaoz kentoc’h hag e c’hoarvez an traoù p’he deus aon dreist-holl. Gwallgaset eo gant he zud.\nUr film diwar-benn bugale skoet, gwallet gant o zud eo Dark Touch. Un tem sirius ma ‘z eus unan. Siwazh ne welan ket perak e vez implijet an tu faltazi aze. N’eus prantad douetañs ebet (splann eo diouzhtu ez eus un dra skoemp gant ar gerent hag eo hi a grou an darvoudoù), ne ra ket kement-se a oan met kalz prantadoù gwadek a zo (heugus) hag ar fin a zeu da vezañ ur seurt film dial digomprenus. Poan ‘m eus o welet tuioù mat d’ar film-se, anat deoc’h.\nFilm sevenet gant Marina De Van. Iwerzhon, Sveden ha Frañs, (19 a viz Meurzh war skrammoù ar c’hwec’hkorn) 2014, 1e30.\nPosted in Levrioù with tags brezel, faltazi, familh, gwad, itrikoù, moliac'h, muntr, politikerezh on Here 13, 2014 by geekezig\nD’ur mare zo e tisklerien ne felle ket din lenn levrioù A Song of Ice and Fire, e oa trawalc’h din gant stirad Game of Thrones. Nevez ‘zo, en ur sellet ouzh ar pevare bloavezh (ya me ‘oar ‘m eus dale forzh pegement, tudoù!), en ur lenn tud o komz diwar-benn an diforc’hioù etre ar stirad hag al levrioù eo deuet ar c’hoant din memestra.\nFentus e oa distreiñ e dibenn an istor, n’em boa ket soñj mat eus an holl darvoudoù. Pezh ‘oa dedennusoc’h c’hoazh e oa dizoloiñ diforc’hioù pe traoù kalz donoc’h el levr. Darempred Khal Drogo ha Daenerys da skouer, na grog ket en un doare ken feuls el levr me gav, pe c’hoazh personelezh Ned. Splannoc’h eo e levr an tu “tad a familh” a rank merañ e “vicher” ha desevel e vugale. Anat eo ivez eo Sansa ur plac’hig hepken, ar pezh a zispleg he doareoù a-wechoù (skuizh on gant an dud a gendalc’h da gavout anezhi lu, 3 bloaz war-lerc’h ><). An holl tudennoù a vez heuliet a zo dedennus me gav, el levrenn-mañ. Ur sapre oberenn eo, fonnus, leun a itrikoù a bep seurt, gant liveoù divent. Fromet spontus on bet gant marv Robert ivez 😥\nMa. N’ouzon ket petra lârat estreget e fell din kenderc’hel da lenn, e ro din c’hoant sellet en-dro ouzh ar bloavezh kentañ hag e kuzulian deoc’h lenn A Song of Ice of Fire ma fell deoc’h lenn faltazi/politikerezh a-feson ha ma teu ar c’hoant deoc’h, daoust d’ar stirad! 🙂\nRomant skrivet gant George R.R. Martin, embannet gant Bantam Spectra (SUA) ha Voyager Books (RU) d’ar 6 a viz Eost 1996.\nPosted in Levrioù bannoù-treset with tags arz, enklask, gwad on Mae 11, 2014 by geekezig\nUn den a lamm eus toenn ur savadur. Karget eo an enklasker Mortenson da gavout un den kablus pe un abeg. N’eo ket dav kavout ar wirionez, just peadra da blijout da dud pinvidik, mignoned d’an den pe e renerien. Kregiñ a ra an enklask neuze. Ober a rae war-dro arzourien. War a seblant en doa kavet ul lec’h dibar. Mont a ra Mortenson da glask al lec’h-se.\nIskis-kenañ eo Oceania Boulevard. N’on ket bet plijet gant an tresadennoù (ouzhpenn e seblant kaout traoù lous war bep pajenn, n’ouzon ket ma oa ur gudenn moullañ pe ma oa reizh…) hag an istor ‘m eus kavet direnkus ha displijus. Ec’h.\nIstor ha tresadennoù gant Marco Galli. Embannet e galleg gant Ici même d’ar 25 a viz C’hwevrer 2014.


Arvorig FM live - Listen to online radio and Arvorig FM podcast\nMouezh Bro Leon\nAbaoe 2005 emañ Arvorig FM e Landerne. Staliet eo e Park Ijinañ Maezkoad. Meret eo gant "Ar Skinoù-Arvorig F.M.", ur gevredigezh 1901 anezhi, renet gant ur c'huzul-merañ. Kadoriad: Yann Ber Thomin (abaoe 2010), teñzorier: Yann Fanch Kerneis, sekretour: Reun Treger. Kuit da vont en dro dre zastum bruderezh kenwerzhel e ra ar radio gant skoaziadennoù digant Ministrerezh gall ar sevenadur, Kuzul Rannvro Breizh, Kuzul Departamant Penn ar Bed ha strollagezhioù lec'hel. Degemer a ra ivez skodennoù ha roadennoù an izili. Digor eo ar gevarzhe da gement hini a garfe kemer perzh enni hag e-se skoazellañ Arvorig FM.


Lionel Messi e 2018 an Arc'hantina\nLionel Andrés Messi Cuccittini (berraet a-wechoù e Leo Messi), bet ganet d'ar 24 a viz Mezheven 1987 e Rosario (Arc'hantina), a zo ur melldroader lakaet da vezañ unan eus ar re wellañ eus e remziad.\nErrout a ra Lionel Messi e Barcelona da 13 bloaz evel melldroader junior eus kreiz Arc'hantina lec'h ma oa bet diagnostiket dezhañ ur c'hleñved hormonel pa oa bugel. Tremen a ra tost holl e red-micher c'hoarier evel argader e skipailh Futbol Club Barcelona adalek ar bloaz-mañ ha betek 2021. Kabiten skipailh broadel Arc'hantina eo ivez. C'hoari a ra er Paris Saint-Germain bremañ. C'hoarier pourchas ha klok, en deus gounezet kalz titloù ha prizioù, lod anezho meur a wech : Mell aour, Botez aour, kampion kampionat mell-droad Bro-Spagn, Kib mell-droad Bro-Spagn, Kevre Kampioned an UEFA ha Copa América, medalenn aour C'hoarioù Olimpek hañv 2008, ha beskampion Kib vell-droad ar bed ar C'HEFA.\nUn den brudet dreist d'ar sport eo Lionel Messi. Unan eus an daou vell-droader o deus gounezet ouzhpenn ur miliard dollar eo. Sponsoret eo gant Adidas abaoe 2006. Ar melldroader kentañ eo a zo bet war golo ar gelaouenn stadunanat Time. Kannadour an UNICEF eo peogwir en deus savet un diazezadur evit sikour ar vugale pa oa 20 vloaz.\nAdtapet diwar « https://br.wikipedia.org/w/index.php?title=Lionel_Messi&oldid=1992991 »\nKemmoù diwezhañ degaset d'ar bajenn-mañ d'an 13 Mae 2022, da 23:41.


Unaniezh Europa - Wikipedia\nSturienn In varietate concordia\nUnanet el liesseurtegezh\nKanenn Europa Kanenn d'al Levenez\nDevezh Europa 9 Mae\nYezhoù ofisiel Yezhoù Unaniezh Europa\nFeur-emglev Roma 1añ a viz Genver 1958\nFeur-emglev Maastricht 1añ a viz Du 1993\nFeur-emglev Lisboa 1añ a viz Kerzu 2009\nGorread 4 194 431 km² (UE27)\n• Hollad (2019)\n446 834 578 (UE27)\nGwerzhidoù-eur UTC, UTC+1, UTC+2\nIgorell bellgomz +3 • +4\n• Hollad (2004)\n• PDB/annezad Renk 1añ\n9 € 610 milmilion\nUnaniezh Europa (UE) zo un aozadur etregouarnamantel ha dreistvroadel a vod 27 Stad eus Europa a reer ar Stadoù ezel anezho. E 1992 e voe degemeret an anv « Unaniezh Europa » dre Feur-emglev Maastricht a-zivout UE. Doareoù eus an Unaniezh a oa a-goshoc’h avat a-drugarez d'un aridennad emglevioù ha kendarempredoù bet skoulmet adalek 1951.\nOberiantiz Unaniezh Europa a c’holo holl dachennoù ar politikerezhioù foran eus ar yec'hed hag an armerzh betek an aferioù diavaez hag an emzifenn. Astenn he galloudoù a bak pell pe belloc’h avat diouzh an tachennoù. Hervez an tachennoù-se e tenn muioc’h an UE da :\nur c’hevread (da skouer evit ar moneiz, al labour-douar, ar c’henwerzh, politikerezhioù an endro)\nur c’hengevread (da skouer evit ar politikerezhioù sokial hag armerzhel, gwarez ar vevezerien, aferioù diabarzh)\nun aozadur etrebroadel (da skouer war dachenn an aferioù diavaez)\nUnan eus pennoberezh an UE eo sevel ha merañ ur c’henvarc’had a zo diazezet war un unaniezh valtoutel, ur moneiz hepken (degemeret evit poent gant 18 eus an 27 Stad ezel), ur Politikerezh Boutin war al Labour-douar (POBOL) hag ur Politikerezh Boutin war ar Pesketa.\nLies ensavadur zo bet savet a-benn suraat mont en-dro an UE. Ar re bouezusañ anezho o vezañ Kuzul Unaniezh Europa, Kengor Europa, Parlamant Europa ha Lez-varn Justis Europa.\n1 Doare a-vremañ\n2 Krefen war ar stern\n3 Stadoù ezel hag an emled da zont\n3.1 Tiriadoù tramor\n3.2 Emled da zont ha darempredoù strizh\n4 Ganedigezh hag Istor\n5 Ensavadurioù ha frammoù lezennel\n5.1 Ensavadurioù UE\n5.1.1 Lec’hiadur ensavadurioù UE\n5.2 Framm lezennel\nDoare a-vremañ[kemmañ | kemmañ ar vammenn]\nTammoù bras eus o riegezh zo bet treuzkaset d'an Unaniezh gant ar Stadoù ezel — muioc’h eget n'eus bet biskoazh treuzkaset d'un aozadur rannvedel anriegezhek all. Evel notet a-us, e tachennoù zo e krog an UE da gaout tres ur c’hevread pe ur c’hengevread. Daoust da se, war an dachenn lezennel, e chom ar Stadoù ezel "mistri ar Feurioù-emglev", ar pezh a dalvez n'hall ket an UE treuzkas muioc’h a c’halloudoù dezhi hec’h-unan eus ar Stadoù hep asant ar Stadoù-se dre feurioù-emglev nevez. A zo muioc’h, war meur a dachenn n'eus ket bet treuzkaset nemeur a riegezh vroadel d'an UE gant ar Stadoù; dreist-holl e tachennoù ken bras an interestoù broadel warno evel an aferioù diavaez hag an emzifenn. Kement-se a ra d'an aozadur dibar zo eus an UE bezañ un aozadur sui generis, dle. un aozadur drezañ e-unan.\nD'an 29 a viz Here 2004 eo bet sinet gant ar pennoù gouarnamant ar Feur-emglev a grou ur Vonreizh evit Europa. Gwiriekaet eo bet ar sinadur-se gant meur a Stad tra m'emañ da vezañ gwiriekaet gant lod all c’hoazh. Daoust da se, en deus falsvarchet an argerzh a gas d'ar gwiriekaat p'eo bet nac’het ar Vonreizh gant muianiver ar Frañsizien e-kerzh ur referendom d'an 29 a viz Mae 2005 ha se daoust ma votas ar Vretoned a-du evel m'o doa graet evit referendom feur-emglev Maastricht. Ar wech-mañ avat n'eo ket bet splann a-walc’h vot ar Vretoned evit lakaat Frañs da sevel a-du ha 54.7% eus ar mouezhioù zo aet gant an "nann". Tri devezh war-lerc’h, d'ar 1añ a Vezheven eo bet tro Izelvroiz da lavaret "nann" ivez gant 61.6% dre ur referendom.\nDa-heul nac’hadenn ar feur-emglev bonreizhel gant Frañs hag an Izelvroioù eo bet broudet an tabut politikel war statud a-vremañ ha da zont Unaniezh Europa etre ar Stadoù ezel. Eno e kaver savpoentoù disheñvel-mat ken etre ar Stadoù hag e diabarzh pep Stad.\nDa skouer, e Breizh-Veur hag a zo o kadoriañ an UE, ez eus bet diskouezet dre stadegoù e oa diseblant pe e save a-enep an Unaniezh 75% eus ar boblañs. Deuet eo an UK Independence Party a sav a-du gant an emdennañ klok eus an UE da vezañ ur strollad da gemer e kont zoken. Broioù all avat a sav a-du gant un enframmañ brasoc’h — nebeut goude ma voe votet "nann" gant ar Frañsizien ha Nederlandiz a voe votet "ya" gant al Luksembourg.\nKrefen war ar stern[kemmañ | kemmañ ar vammenn]\nMeur a graf pouezus-meurbet he deus an Unaniezh da dalañ outo er mare-mañ, en o zouez divizout ha degemeret, distaolet pe adreizhet e vo ar feur-emglev bonreizhel nevez, ober war-dro emled an UE war-du ar gevred (sellet a-is), nevesaat reolennoù an Emglev war ar Stabilder hag ar C’hresk, sevel ar budjed da zont ha plediñ gant ar Politikerezh Boutin war al Labour-douar (POBOL).\nEr C’hendalc’h Etregouarnamantel a zeu (KEG), hag a zo un emvod e-kreiz ar bloaz evit Stadoù ezel an UE, e ranko pennoù ar Stadoù hag ar gouarnamantoù divizout penaos e vo arc’hantaouet budjed an UE. Graet e vez "Financial Perspective" pe "Diaweladenn Arc’hant" eus budjed an UE. Advarc’hatet e vez bep seizh vloaz. An Diaweladenn Arc’hant a zeu a dalvezo evit ar prantad 2007-2013.\nE-touez ar c’hrefen da dabutal warno e-pad ar c’haozeadennoù war ar budjed da zont emañ Distaol arc’hant Breizh-Veur, gounid Frañs diwar ar POBOL, skodennoù bras Alamagn hag an Izelvroioù da vudjed an UE, hag adreizhad ar Fontoù evit Diorren Rannvroioù Europa. Diouzh ali meur a hini ez eo gwirheñvel e savo diwar ar c’haozeadennoù-se disrann vras etre ar gouarnamantoù evel etre Frañs hag Alamagn da skouer a c’houlenn ur budjed brasoc’h evit mont war-du un Unaniezh kevreadeloc’h hag ar re, evel Breizh-Veur, a c’houlenn ur budjed bihanoc’h gant muioc’h a arc’hant postet war ar skiantoù hag an imbourc’h, hag en deus graet eus ar "modernaat" e c’her-stur.\nDivizout a ranko ivez pennoù Europa divizout e-kerzh an emvod-se petra ober eus Bonreizh Europa. Gouarnamantoù zo a garfe a-walc’h e vefe skornet an argerzh gwiriekaat tra ma kav da lod all e ranker mont betek penn. Ma vez gwiriekaet ar Vonreizh gant 20 Stad ezel diwar an 27 zo e vo adkaset homañ dirak Kuzul Europa hag e c’hallo neuze ar pennoù Stad ha gouarnamant advarc’hata ar feur-emglev.\nStadoù ezel hag an emled da zont[kemmañ | kemmañ ar vammenn]\nLid sinañ a-benn degemer ur Stad ezel nevez en Aten, Gres, e 2004\n27 Stad ezel a ya d'ober Unaniezh Europa en em astenn war ur gorread a 4 493 712 km² gant e-tro 508 191 116 milion a geodedourien europat e 2015. Ma vije eus an UE ur Stad, e vije ar seizhvet brasañ er bed dre he gorread hag an trede brasañ dre he foblañs goude Sina hag India.\nRannañ a ra an UE harzoù douar gant 20 Stad hag harzoù mor gant 31 Stad. Sellet ouzh Broioù a-hed Unaniezh Europa\nAbaoe savidigezh an UE gant 6 Stad ez eus bet 19 all oc’h emezelañ war meur a lankad emledañ:\n1952 Belgia, Frañs, Alamagn (ar C’hornôg), Italia, Luksembourg, An Izelvroioù (izili diazezerien)\n1973 Danmark, Iwerzhon, Rouantelezh Unanet\n1986 Portugal, Spagn\n1990 En em unaniñ a ra Alamagn ar Reter gant Alamagn ar C'hornôg evit dont da vezañ un tamm eus an UE\n1995 Aostria, Finland, Sveden\n2004 Republik Kiprenez, Republik Tchek, Estonia, Hungaria, Latvia, Lituania, Malta, Polonia, Slovakia, Slovenia\n2007 Bulgaria, Roumania\nGreunland, bet roet an emrenerezh dezhi gant Danmark e 1979, he deus divizet kuitaat Kumuniezh Europa dre referendom e 1985.\nTiriadoù tramor[kemmañ | kemmañ ar vammenn]\nNiveruzik eo an tiriadoù tramor ganto darempredoù strizh gant Stadoù zo eus an UE, en o zouez Greunland, Manav, an Azorez ha Madeira. Evit gouzout hiroc’h diwar-benn ar re-mañ ha tiriadoù tramor all stag ouzh an UE, sellit ouzh ar Rannvroioù dreisttrobarzh ha Tiriadoù dibar eus Stadoù ezel zo hag o darempredoù gant an UE (hemañ e saozneg).\nEmled da zont ha darempredoù strizh[kemmañ | kemmañ ar vammenn]\nTurkia zo war ar renk ent-ofisiel evit dont da vezañ ezelez eus UE abaoe 1987. Staget emeur gant ar c’hevraouiñ abaoe an 3 a viz Here 2005. Meur a arbennigour koulskoude ne wel ket emezeladur Turkia da UE o tont da wir a-raok pell, ken bras m'eo ar sammad reizhadennoù a ranko kas da benn vat war an tachennoù politikel, armerzhel ha sokial.\nMakedonia (abaoe 2004), Albania, Montenegro ha Serbia (abaoe 2009) o deus lakaet o anv ivez evit dont da vezañ ezel eus an Unaniezh.\nIsland he doa lakaet hec'h anv evit dont e-barzh e 2009, met e miz Meurzh he deus tennet kuit he goulenn.\nNorvegia ha Suis n'int ket izili anezho met emglevioù dibar o deus gant an UE.\nPerzh a gemer an darn vrasañ eus izili Kevredigezh Europat evit ar C'henwerzh Frank er Feur-emglev (bet krouet gantañ Takad Armerzhel Europa), ar pezh a dalvez e kemeront perzh e meur a zoare er c’henvarc’had europat.\nIzili Unaniezh Europa\nAlamagn Deutschland DE\nAostria Österreich AT\nBelgia Belgique, België, Belgien BE\nDanmark Danmark DK\nFinland Suomi FI\nFrañs France FR\nGres Ελλάδα, Ελλάς EL[A 1]\nHungaria Magyarország HU\nIwerzhon Éire IE\nIzelvroioù Nederland NL\nKroatia Hrvatska HR\nLatvia Latvija LV\nLuksembourg Lëtzebuerg, Luxembourg, Luxemburg LU\nRepublik Kiprenez Kypros, Kıbrıs CY\nRepublik Tchek Česká republika CZ\nRoumania România RO\nSlovakia Slovensko SK\nSlovenia Slovenija SI\nSpagn España ES\nSveden Sverige SE\nArgerzh emezelañ war an hent, hep bloaziad merket\nAlbania Shqipëria AL\nMakedonia an Norzh[A 2] Makedonija MK\nSerbia Srbija RS\nTurkia Türkiye TR\nStadoù ganto ur statud kaset war-raok\nIsrael מְדִינַת יִשְׂרָאֵל ISR\nMaroko المغرب MAR\nAr Rannvroioù tro-war-dro pellañ a zo darnoù eus Unaniezh Europa.\nAr pemp departamant tramor (DOM) eus Bro-C'hall : Gwiana (GF), la Gwadeloup (GP), Martinik (MQ), Reünion (RE), ha Mayotte ;\nAn div rannvro emren eus Portugal: Azorez (Azo) ha Madeira (Mad) ;\nUr gumuniezh emren eus Spagn: Inizi Kanariez (Can).\nAn teir strollegezh tramor (COM) ha n'eus ket rennvroioù tro-war-dro pellañ anezho a zo darnoù eus Unaniezh Europa : Saint-Barthélemy (BLM), Saint-Martin) (MAF)\nha Sant-Pêr-ha-Mikelon (SPM).\nAr Broioù ha tiriadoù tramor n’int ket darnoù eus Unaniezh Europa met gallout a reont kaout arc'hant Europa evit an diorren a-berzh Bank Kreiz Europa.\n↑ EL evit ar Republik Hellenek (Ελληνική Δημοκρατία) ha GR evit an tiriad.\n↑ Anv ofisiel gant UE: Republik Makedonia.\nGanedigezh hag Istor[kemmañ | kemmañ ar vammenn]\nLid sinañ Feur-emglev Roma e 1957\nIzili diazezer Kumuniezh Europa ar Glaou hag an Dir\nKlasket ez eus bet meur a wech, kent savidigezh ar Stadoù-Broad modern zoken, unaniñ broadoù liesseurt Europa. Ingal eo c’hoarvezet a-hed istor ar c’hevandir. 3 000 bloaz zo e oa mestr ar Gelted war Europa. Da-c’houde eo bet tro an Impalaeriezh roman a droe en-dro d'ar Mor Kreizdouar. Dre heg e c’hoarvezas seurt unaniezh. Unanet e voe tammoù bras eus Europa dre ur velestradurezh laosk e-pad meur a gantved da vare ar Franked, impalaeriezh Karl Veur hag an impalaeriezh santel roman german ivez. E deroù an XIXvet kantved gant unaniezh valtoutel Napoleon Iañ hag adarre da vare aloubidigezh an nazied er bloavezhioù 1940 e voe unanet evit ur prantadig an darn vrasañ eus Europa adarre.\nGant al liesseurt m'eo yezhoù ha sevenadurioù Europa ne zeuas peurliesañ an taolioù-esae-se nemet dre un aloubidigezh soudardel lakaet dre heg war bobloù displijet-groñs. Kement-se a sachas d'e heul distabilder ha c’hwitadennoù. Unan eus ar c’hinnigoù peoc’hus kentañ evit unaniñ ar c’hevandir dre kenlabour ha kevatalder izili un unaniezh da zont a zeuas gant Victor Hugo ar peoc’hgarour e 1851. Diwezhatoc’h, goude spouron ar Brezel Bed Kentañ hag an Eil Brezel Bed e kreskas ar froud evit krouiñ ar pezh zo deuet da vezañ Unaniezh Europa abaoe. Kaset e oa an dud war-raok gant ar c’hoant da adsevel Europa ha d'ober a seurt ma n'hallfe ket biken brezel ebet ken sevel en-dro war dachenn Europa. A-benn ar fin, lusket gant ar santadoù-se, e voe savet Kumuniezh ar Glaou hag an Dir gant Alamagn ar C’hornôg, Frañs, Italia ha broioù ar Beneluks. Kement-se a voe graet ent ofisiel dre Feur-emglev Pariz sinet e miz Ebrel 1951 ha lakaet da dalvezout e Gouere 1952.\nRoet e voe an anv a Kumuniezh Armerzhel Europa (KAE) d'an unaniezh valtoutel gentañ, bet lesanvet prim da c’houde ar c’henvarc’had, a voe krouet dre Feur-emglev Roma e 1957 ha lakaet e talvoud d'ar 1añ a viz Genver 1958. Diwezhatoc’h e teuas anv ar KAE da vezañ Kumuniezh Europa a zo bremañ livenn-gein Unaniezh Europa. Eus un aozadur kenwerzhañ eo deuet an Unaniezh da vezañ ur framm kenlabour politikel hag armerzhel.\nEnsavadurioù ha frammoù lezennel[kemmañ | kemmañ ar vammenn]\nEnsavadurioù UE[kemmañ | kemmañ ar vammenn]\nMeur a ensavadur a vez douget ganto mont en-dro an UE :\nParlamant Europa (732 ezel 750 d'ar muiañ.)\nKuzul Unaniezh Europa (anvet c’hoazh 'Kuzul ar Vinistred') (25 ezel)\nKengor Europa (25 ezel)\nLez-varn Justis Europa (e-barzh al Lez-varn engalv kentañ) (25 barner))\nLez-varn Kontoù Europa (25 ezel)\nKuzul Europat (25 ezel) - a yafe marteze gwelloc’h dezhañ an anv a damensavadur.\nMeur a framm arc’hant zo :\nBank Kreiz Europa a ya da sevel Reizhiad Bankoù Kreiz Europa gant ar bankoù kreiz Stad.\nBank Postañ Europa (gant arFont Postañ Europa e-barzh)\nKavet e vez ivez meur a vodad aliañ an ensavadurioù :\nKengor ar Rannvroioù, a ro e soñj war aferioù ar rannvroioù\nKengor Armerzhel ha Sokial, a embann e soñj war ar politikerezhioù a denn d'an armerzh ha d'an aferioù sokial (dreist-holl an darempredoù etre al labourerien hag an implijerien)\nKengor war ar Politikerezh hag ar Surentez, bet savet e-skeud ar Politikerezh Boutin war ar Surentez hag an Aferioù Diavaez a guzulika a-zivout aferioù etrebroadel ar surentezh hollek.\nHag ez euz ivez kalzik a aozadurioù all, savet peurliesañ a-ziwar ul lezennadur eil renk evit kas war-raok politikerezhioù dibar. Graet e vez anezho Ajañsoù Unaniezh Europa. En o zouez e c’haller menegiñ Ajañs Europa eit an Endro, the Ajañs Europa evit ar surentez dre nij hag ar Burev evit kendoniañ ar Marc’had diabarzh.\nA-benn ar fin emañ ivez an hanterourien europat karget da enklask ar c’hlemmoù gwallvererezh a c’hall bezañ a-berzh ensavadurioù Europa.\nLec’hiadur ensavadurioù UE[kemmañ | kemmañ ar vammenn]\nN'eus kêr-benn ofisiel ebet d'an UE ha strewet eo hec’h ensavadurioù dre veur a gêr :\nBrusel, Belgia - zo anezhi evel kêr-benn UE de facto\nSez Kengor Europa ha Kuzul Unaniezh Europa\nLec’h emvodañ kengorioù Parlamant Europa hag e zalc’hoù bihan\nKêr degemer evit holl gendalc’hioù Kuzul Europa (abaoe 2004)\nSez Parlamant Europa ha lec’h emvodañ evit an dalc’hoù leun bloaziek (12 sizhunvezh-pad)\nEno e kaver ivez daou aozadur europat pennañ — Kuzul Europa ha Lez-varn Europa Gwirioù Mab-den — a ya pelloc’h niver o izili evit izili an UE end-eeun\nkêr Luksembourg, Luksembourg\nSez Lez-varn Justis Europa ha Sekretouriezh Parlamant Europa\nSez ar Bank Postañ Europa\nSez Bank Kreiz Europa\nFramm lezennel[kemmañ | kemmañ ar vammenn]\nLezennoù Unaniezh Europa a bled gant un niver bras a frammoù lezennel hag ensavadurel n'int ket atav digemmesk. Disoc’h un istor diazezet a-bazennoù eo, gant feurioù-emglev etrebroadel nevez oc’h en em heuliañ, pep hini anezho o tegas kemmoù hag o klokaat an emglevioù koshoc’h. Strivoù bras zo bet kaset da benn er bloavezhioù diwezhañ evit startaat hag eeunaat ar feurioù-emglev kentañ. Disoc’het eo ar strivoù-se war savidigezh an danvez Feur-emglev Krouiñ Bonreizh Europa. Ma vez degemeret ar vonreizh-se e kemero lec’h ar strobad emglevioù zo anezho betek-henn ha ne vo mui nemet un destenn.\nFeur-emglev Pariz (1951) eo bet ar feur-emglev kentañ. E 1952 e oa bet lakaet e talvoud. Drezañ eo bet diazezet Kumuniezh ar Glaou hag an Dir etre ur bagad 6 bro. N'emañ ket an emglev-mañ e talvoud ken, kemeret m'eo bet e lec’h gant emglevioù all war-lerc’h. Feur-emglev Roma, bet savet e 1957 zo c’hoazh e talvoud avat. Adveret-mat eo bet abaoe koulskoude, dreist-holl dre Feur-emglev brudet Mastricht bet degemeret e 1992. E Mastricht e voe degemeret an anv a Unaniezh Europa. Ar reizhadennoù nevesañ bet degaset e Feur-emglev Roma zo bet lakaet er feur-emglev emezelañ a-benn degemer 10 Stad ezel nevez. Ar pezh a voe graet kerkent hag ar 1añ a viz Mae 2004.\nMa c’hwit feurm-emglev diazezañ ar Vonreizh nevez da vezañ degemeret gant an holl Stadoù ezel e vo ret addigeriñ ar c’hevraouiñ warnañ moarvat. A-du eo an darn vrasañ eus ar bolitikourien hag eus ar pennoù-bras evit lavaret n'hallo ket an UE kenderc’hel da vont en-dro plaen gant ar framm zo dezhi bremañ ma'z eus 27 Stad enni. hag emañ da genderc’hel da greskiñ.\nKOSTIOU Jeremi, Kengred etre ar pobloù, e-barzh Brud Nevez, miz Mae 2014, niv. 304, pp. 11-12.\n↑ Deiz-ha-bloaz disklêriadur Robert Schuman.\n↑ 2,0 2,1 ha2,2 Europa evel Stad en he unan.\n↑ Lod Stadoù ezel zo chomet gant o moneiz broadel.\n↑ UTC-4 hag UTC+4 er c’hornioù pellañ\n↑ Diouzh ar Stadoù ezel\n↑ D'an 31 a viz Genver 2020, ar Rouantelezh-Unanet a guitaas Unaniezh Europa ; gwelit ar pennad Brexit.\nAdtapet diwar « https://br.wikipedia.org/w/index.php?title=Unaniezh_Europa&oldid=1985803 »\nKemmoù diwezhañ degaset d'ar bajenn-mañ d'an 11 Ebr 2022, da 17:49.


Région_Bretagne - Keveliñ a ra ar Rannvro gant Klub mesened ar glad e Breizh\nKeveliñ a ra ar Rannvro gant Klub mesened ar glad e Breizh\nEvit sikour gwareziñ glad Breizh eo bet krouet klub mesened Breizh e miz Gouere 2016. Deuet eo ar Rannvro da geveliñ gantañ.\nSikour reneveziñ glad publik ha kevredigezhel ar Rannvro, setu petra eo pal ar c’hlub-se a oa bet savet c’hwec’h miz zo gant Diazezadur ar Glad. Ar c’hlub-se a zo bremañ 13 penn embregerezh breizhat ennañ ha dont a ra da harpañ kefridi gentañ an diazezadur hag a labour evit gwareziñ ar glad rannvroel. C’hoant he deus bet Rannvro Breizh da geveliñ gant ar c’hlub-se. Hervez Anne Gallo, besprezidantez Rannvro Breizh evit an touristerezh, ar glad hag an hentoù bageal, e teu klub mesened Breizh da glokaat stignad « Skoaz ouzh skoaz » ar Rannvro hag a oa bet savet e 2011 evit broudañ an dud da gaout raktresoù da reneveziñ savadurioù, savadurioù relijiel pe re all, ha gouelieroù kozh.\nEvit kinnig an emglev keveliñ nevez-se e oa bet aozet un emvod kelaouiñ d’an 20 a viz Genver er C’huzul-rannvro, gant Anne Gallo, Gérard Brégent, prezidant ar c’hlub ha merour an embregerezh mañsonerezh Joubrel (Magoer), ha Jean-Pierre Ghuysen, dileuriad Diazezadur ar glad er rannvro.\nPublié le Wednesday, January 18, 2017


Diveradenn Lenn ar bajenn gentañ Al levr kinniget e video Prenañ al levr\n"War an hent", romant brudetañ Jack Kerouac a zo bet troet gant Kristian Braz. Un oberenn blaz a frankiz ganti, hag a blijo deoc'h… Pe pas, kar n’eo ket aes mont da heul Kerouac, alias Sal Paradise, dre dreuz an Amerik. Ne verna ket, e gwirionez : brav eo kinnig lennegezh ar bed holl e brezhoneg !\nWar an hent, skrivet e doare un emvuhezskrid, a oa bet embannet e 1957. Ennañ e kont Jack Kerouac buhez Sal Paradise hag e vignoned, re ar Beat Generation. Bevañ baleant a reont dre ar Stadoù-Unanet evel chas diberc’henn war glask “an dra”, evel ma lavar Dean Moriarty, ur vuhez speredel, douar an diougan diouzh lusk diroll ar bepop, an alkol, an divizoù hir ha padus e-kreiz an noz, an darempredoù revel hag an hent a ranker mont gantañ, kousto pe gousto dre maezioù ec’hon Amerika.\nSkrivet gant: Jack Kerouac\nTi-embann: Al Liamm\nNiver a bajennoù: 452\nSkignet gant: Coop Breizh\nAl levr kinniget gant Brezhoweb\nLevr René Tanguy: Youenn Gwernig / Jack Kerouac\nHent Montroulez (On the Road) - Youenn Gwernig


Menez-tan Popocatépetl (e nahouatleg, popoca, « divogediñ » ; tepetl, « menez» ; ar menez a zivoged) a zo ur Menez-tan oberiant lec'hiet e Mec'hiko e Stad Puebla. An eil menez uhelañ e Mec'hiko eo war-lerc'h ar pikern Orizaba. Er park broadel Iztaccíhuatl-Popocatépetl emañ. Un dislonkadenn bouezus a oa bet e 1947: d'an 21 a viz Kerzu e 1994 e skarzhas ar menez-tan ludu hag aezhennoù hag a voe kaset 25 km ac'hann gant an avel. Lakaet e voe an dud da guitaat ar c'hêrioù tostañ.\nE miz Kerzu 2000, dekmiliadoù a dud a zo bet lakaet da dec'hout pa ez eo bet brallet ar c'heleier gant ar skiantourien. Ar menez-tan en doa difretet un tammig met n'eo nemet d'ar 1añ a viz Kerzu en doa skarzhet ur golonenn a ludu uheloc'h eget 2 km.\nMojenn Popocatépetl hag IxtaccíhuatlAozañ\nEr relijion aztek e oa Popocatépetl ur brezeler e karantez gant ur briñsez anvet Ixtaccíhuatl.\nTad Ixtaccíhuatl a gasas Popocatépetl da lazhañ un enebour eus o meuriad ha prometiñ a reas dezhañ e verc'h da zimeziñ ma teuje bev en-dro. Marvet e oa Ixtaccíhuatl gant ar glac'har pa oa bet kemennet dezhi oa bet lazhet Popocatépetl. Pa oa distroet en-dro e varvas gant glac'har ivez pa ouias e oa marv e zousig. An doueed a lakaas erc'h war o c'horfoù hag a droas anezho e menezioù.\n↑ Popocatépetl en éruption xinhuanet.com 2007\nAdtapet diwar « https://br.wikipedia.org/w/index.php?title=Popocatépetl&oldid=1839650 »\nDernière modification le 20 Mez 2019, à 14:57\nKemmoù diwezhañ degaset d'ar bajenn-mañ d'an 20 Mez 2019, da 14:57.


Brezel hêrezh Jülich - Wikipedia\nBrezel hêrezh Jülich\n(Adkaset eus Brezel-hêrezh Jülich)\nBrezel-hêrezh Jülich pe Brezel Jülich-Kleve a oa ur brezel hag a grogas e 1609 hag a echuas e 1614 pa voe sinet Feur-emglev Xanten.\nDegouezh[kemmañ | kemmañ ar vammenn]\nPa varvas Johann Wilhelm hag eñ kont Jülich, Kleve ha Berg d'ar 25 a viz Meurzh 1609 ne oa tamm hêr gwirion ebet da gemer e lec'h. Daou zen, Wolfgang Wilhelm hag eñ dug Neuburg hag an Dilenner Johann Sigismund Brandenburg a fellas dezho bezañ perc'henn war an dugelezh. Herri IV ha kannaded ar Proviñsoù-Unanet o doa aon e tapfe an Impalaer Rudolf II tron an dugelezh. E gwirionez en doa soñjet Rudolf II ouzhpennañ tiriadoù d'ar re a oa perc'hennet gant ar re Habsburg en Izelvroioù. Met a-benn ar fin ez eas armeoù an Impalaeriezh santel roman german da aloubiñ kastell-kreñv Jülich.\nJülich e 1610\nEmgann[kemmañ | kemmañ ar vammenn]\nA-benn ar fin e savas a-du Rudolf II gant Tiegezh Wettin (Dug Saks) hag a felle dezho perc'henniñ Jülich-Kleve-Berg. Ar re Wettin a zilezas an afer a-benn ar fin. War washaat ez eas an traoù pa'z embannas an dug Johann Wilhelm hag an Dilenner Johann Sigismund e felle dezho perc'henniñ an tiriadoù. Herri IV a ginnigas e vije rannet an douaroù etre Dug Neuburg hag an Dilenner. Kont Hesse a ginnigas e vije kenrenet Jülich-Kleve-Berg gant an daou roue. Asantet e voe ganto, ha degemer a rejont ivez ma vefe dalc'het d'ar frankiz relijiel evel ma oa bet embannet en akta Dortmund d'an 10 a viz Even 1609. Pa oa aloubet kastell-kreñv Jülich gant arme an impalaer Rudolf e voe sezizet gant armeoù ar Proviñsoù-Unanet, re Brandeburg ha re Pfalz. Seziz ar c'hastell-kreñv a badas eus an 28 a viz Gouere 1610 betek an 2 a viz Gwengolo 1610, p'en em zaskoras arme an impalaer ha pa'z eas kuit eus ar c'hastell.\nGoude an emgann e voe nac'het akta Dortmund gant ar re e penn kêrioù Kleve, Mark, Jülich, Berg ha Ravensberg peogwir e oa bet savet an emglev hep kaout asant dileuridi ar pemp kêr-se. Ouzhpenn da se e kavent gwelloc'h e vije ur priñs e-lec'h kaout daou anezho. A-benn ar fin ez eo Feur-emglev Xanten a gemeras plas akta Dortmund.\nBrezel-hêrezh Jülich a zo unan eus an darvoudoù kent da Vrezel Tregont Vloaz.\nAn darvoudoù kontet gant Voltaire er Wikimammenn\nWHKMLA - The Conflict over Jülich Succession, 1609-1614\nhttp://www.lwl.org/westfaelische-geschichte/portal/Internet/ku.php?tab=que&ID=1215 testenn alamanek akta Dortmund (1609)e lec'hienn Portal Westfälische Geschichte, LWL\nAdtapet diwar « https://br.wikipedia.org/w/index.php?title=Brezel_hêrezh_Jülich&oldid=1854520 »\nKemmoù diwezhañ degaset d'ar bajenn-mañ d'an 5 Du 2019, da 16:06.


Pajenn:Morvan - Kenteliou hag istoriou a skuer vad evit ar Vretoned, 1889.djvu/86 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/86\nbrosesion. Eur park braz a zo eno, tri pe bevar dervez arad dindanha, hag en dro dezhan ez eus great eur vali gaer ha ledan. Hogen bez’e voa eno tud avoalc’h evit carga ar vali-ze evel eur chapeled en dro d’ar park, hag an anter euz an dud-ze a ioa pardonerien, eur pilet coar var elum gantho en ho dorn. Da noz an tour a voa goulaouet hag ive an tiez er bourg, ha ker sklear e voa evel e creiz an deiz. Meur a vil den a ioa eno ha n’o deus bet ken guele nemet al leton, hag evit-se n’eus ket bet an distera dizurs. Epad an noz n’oar ket eanet da gana canticou en henor da Itron Varia Rumengoll. Eun dudi oa clevet ar c’hanaouennou-ze e pep corn tro var dro d’an ilis brudet-ze. Ar re n’o devoa ket a vouez da gana, a glevet o lavaret ar chapeled pe ar rozera a vouez huel.\nNe gredan ket ec’h alfet caout netra caeroc’h, netra hag a ziscouesse guelloc’h feiz eur bobl christen, evit guelet eur mor a dud evelse o clevet an oferen canet gant solanite, o silaou eur brezegen gant ar brasa evesdet, ep finval, ep an distera trouz,\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/86&oldid=161674 »\nKemmoù diwezhañ degaset d'ar bajenn-mañ d'an 8 Mae 2020, da 10:25.


Vikinged - Wikipedia\nSkeudennadur eus ar Vikinged en IXvet kantved\nUr bobl eus Skandinavia gwechall e oa ar Vikinged, a reer anezho ivez Normaned, Daned pe Lec’hlenniz a-wechoù. Anavezet int bet dre Europa a-bezh, evel moraerien da gentañ penn, hag evel alouberien tachennoù bras war an aodoù. Gwelet int bet alies evel preizherien ha tud kriz.\nAloubet e voe ganto douaroù e-leizh en Europa : un darn vras eus Bro-Saoz, lec’hioù zo en arvorioù Bro-Skos hag Iwerzhon, lodennoù zo eus hanternoz Bro-C'hall (en em ziazezañ a rejont en ur vro anavezet bremañ dindan an anv Normandi), Sikilia ha su Italia, dreist-holl. E Breizh e voe lod anezho o’n em staliañ en aber al Liger, en-dro da Naoned, hag en aber ar Renk, en-dro da Sant-Maloù ha Dinan. Mont a reas lod anezho pelloc’h ivez, betek Island ha Greunland ha Vikinged eo an dud kentañ eus Europa a yeas war vag betek Amerika. E-touez ar re anavezetañ anezho e c’heller menegiñ Erik ar Ruz ha Leifr Eiríksson.\nPobloù viking[kemmañ | kemmañ ar vammenn]\nBroioù ha beajoù ar Vikinged\nUr vag viking\nEn abeg d’an hin a rene en o broioù ha d’an diouer a hentoù mat en amzer-se, e voe implijet stank hentoù ar morioù hag ar stêrioù gant ar Vikinged.\nGellout a reer digemmañ tri rummad bras anezho :\nan Daned: brezelourien urzhiet-mat e oant, ha skrapañ a raent ganto madoù ar pobloù all d’o laerezh. Ar re niverusañ e oant ivez e-touez ar pobloù viking. Int eo dreist-holl a zeuas war aodoù Breizh ha setu perak e reer alies Daned eus ar Vikinged dre vras, er skridoù brezhonek. O vevañ e oant e gourinizi Jutland ha Skania hag en inizi a zo etrezo, etre ar Mor Baltel ha Mor an Hanternoz. Diwar al lec'hioù strategel-se e oant mistri war hentoù mor pleustret evit ar c’henwerzh.\nE Danmark e kaver aspadennoù kreñvlec’hioù eus dibenn mare ar Vikinged, ma veze gellet bodañ brezelourien niverus. Diskouez a ra ar c’hreñvlec’hioù-se e oant tud varrek war ar gêraozouriezh hag ar ventoniezh.\nNorvegiz a grogas da vont war vor ha war ar stêrioù evit ober kenwerzh. N’eo nemet diwezhatoc'h e krogjont da skrapañ kêrioù evel an Daned ha war-lerc’h d’o aloubiñ. Brudet e oant da vezañ moraerien akuit hag e Norvegia eo e voe miret ar gwellañ hengoun ar bageal.\nMistri e oant war Mor an Hanternoz, ganto e voe treuzet ar Meurvor Atlantel ha bras e voe o levezon ivez er Mor Kreizdouar, ma kevezent ouzh an Arabed.\nSvediz a reas beajoù bras etre an VIIIvet hag an XIvet kantved. Mont a rejon a-hed hag a-dreuz Europa, dreist-holl war-zu ar reter hag ar su, ha sevel ar vro a reer anezhi bremañ Rusia.\nB. Renoult, Les Vikings en Bretagne, Bretland, 1984\nJ. Renaud, Les Vikings et les Celtes, Embannadurioù Ouest-France, 1992\nJ.C. Cassard, Le siècle des Vikings en Bretagne, Gissserot, 1996\nLes Vikings à l'assaut de l'Europe\nAdtapet diwar « https://br.wikipedia.org/w/index.php?title=Vikinged&oldid=1634975 »\nKemmoù diwezhañ degaset d'ar bajenn-mañ d'an 13 Ebr 2015, da 22:39.


Pajenn:Caer - Pevar Aviel.djvu/26 - Wikimammenn\nPajenn:Caer - Pevar Aviel.djvu/26\n» Savet hen deus evidomp eur zalver galloudus e ti David, he jervicher.\n» Setu ar pez hen doa lavaret dre c'hinou propheted santel ar c'hanvejou tremenet : e saveteje ac'hanomp deuz hon enebourien ha deuz dorn kement hini a gassaa ac'hanomp ; e raje trugarez e kenver hon tadou ; e talc'hje sonj deuz he unaniez santel ha d'al le touet d'hon tad Abraham ; e roje d'eomp ar c'hras, goude ma vijemp tennet euz a zaouarn hon enebourien, da jervicha anezhan eb encrez ha da veva dindan he zaoulagad er zantelez hag er justis, beteg fin hon deveziou.\n» Evidot-te, bugel, te a vezo galvet prophet an Hini a zo dreist peb tra, rag te a gerzo dirag fas an Aotrou evit reiza he henchou ha rei d'he bobl skiant ar zilvidigez evit m'han dezo ar pardon deuz he bec'hejou.\nAbalamour da galon hon Doue trugarezus, ez eo deut d'hor bizita an Hini a zav deuz an huel evit sclerijenna ar re a zo azezet e tenvalijen hag e skeud ar maro ha blenia hon treid e hent ar peoc'h. »\nGoulzgoude ar bugel a greske hag a grenvee hervez ar Spered, hag e chome el leac'hiou distro, beteg an deiz ma tlie en em ziscuez da bobl Israel.\nAdtapet diwar « https://br.wikisource.org/w/index.php?title=Pajenn:Caer_-_Pevar_Aviel.djvu/26&oldid=123158 »\nKemmoù diwezhañ degaset d'ar bajenn-mañ d'an 9 Eos 2018, da 09:23.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/35 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/35\nbeteg an eost ; hag en amzer an eost e livirin d’ar vederien : Tennit da genta an ivre, hag ereit anezhe a horzennou evit ho devi ; mes dastumit ar gwiniz em greuniel.\n(31) Eur barabolen all a broposaz dezhe, hag e lavaraz : Rouantelez an envou a zo henvel ouz eur c’hreunen moutard kemeret gant eun den hag hadet ganthan en he bark ; (32) hou-man eo ar bihana euz an holl hadou ; mes pa eo cresket, ez eo brassoc’h eged al louzou, hag e teu da veza eur vezen, en hevelep doare ma teu lapoused an env, hag e neiziont en he brancou.\n(33) Lavaret a reaz dezhe ar barabolen all man : Bouantelez an envou a zo henvel ouz ar goell kemeret gant eur vaouez, ha lakeat ganthi en tri muzulat bleud, bete ma vefe goet holl.\n(34) Jesus a lavaraz an holl draou-ze d*ar bobl en parabolennou, ha na gomze ket outhe hep parabolen. (35) En hevelep doare ma oe accomplisset ar pez a oa bet lavaret dre ar profet, en eur lavaret : Digeri a rin va genou en parabolennou, discleria a rin traou hag a oa kuzet abaoe crouidigez ar bed,\n(36) Neuze Jesus, o veza kasset kuit ar bobl, a ieaz en ti ; hag he ziskibien a dostaaz outhan, o lavaret : Displeg deomp parabolen an ivre er park. (37) Hen a respontaz hag a lavaraz dezhe :\n(38) An hini a had an had mad, eo Mab an den ; ar park, eo ar bed ; an had mad, eo bugale ar rouantelez ; an ivre, eo bugale an drouk-spered ; (39) an enebour hen deuz hadet anezhan, eo an diaoul ; an eost, eo fin ar bed ; hag ar vederien eo an elez. (40) Evel eta ma tastumer an ivre ha ma tever anezhan en tân, evel-se e c’hoarvezo da fin ar bed. (41) Mab an den a gasso he elez, hag e tennint er meaz euz he rouantelez an holl skoueriou fall hag ar re a ra fallentez ; (42) hag e sklapint anezhe er fournes tân ; eno e vezo gwelvan ha skrign-dent. (43) Neuze an dud just a lugerno evel an heol en rouantelez ho Zad. Ra zelaouo an neb hen deuz diou-skouarn da glevet.\n(45) Rouantelez an envou a zo c’hoas henvel ouz eur marc’hadour hag a glask perlez kaer, (46) pehini, o veza kavet eur\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/35&oldid=125471 »


Journal de Renaud Camus, jeudi 12 mars 2015\ncréée le vendredi 13 mars 2015, 12 h 06\nmodifiée le vendredi 13 mars 2015, 12 h 13Jeudi 12 mars 2015, minuit & demi. Je regrette que le splendide portrait de Thomas Jaffray qui est à Flaran soit l’œuvre de ~~~~~~~~~ ~~~ ~~~~ ~~~~ ~~~ ~~~~~~~~~~~~~, ~~~~~~ ~~~ ~~’~~~~~~ ~~~~ ~~’~~~~~~. ~~’~~~~~~~ ~~~ ~~~~~~ plaisir à savoir ~~~’~~~ ~~~~~~~~~~~~~ ~~~ ~~~~~~ ~~~~~~~~ ~~~~~~ ~~ ~~~~~~ ~~~~~~~ ~~’~~~~~~ ~~~ ~~~~~~~~ ~~’~~~~. ~~~’~~~ ~~~~~ ~~~ ~~~~~~~~~ ~~~ ~~~~ ~~~~ ~~~~~, ~~~~~~~~~~~, ~~~ ~~~~~~~~~ ~~~~ ~~~ ~~~~~ grand peintre. Mais ~~’~~~ ~~~~~~~~~ ~~~~~~~~ ~~~~~~~~~~~~~ — ~~~ ~~’~~~~~~~~ ~~~~~ ~~ ~~~~~~~ ~~~ ~~~~~~~~~ ~~~~, ~~~~ ~~~ ~~~~ ~~~~ ~~~~~~~~~~~~~~ ~~~ ~~~~~~ ~~~~~~~~~. ~~~ ~~~~ ~~~~~ ~~~~ ~~~ ~~’~~~~ pas forcément le ~~~~~ ~~~~~~~~~~~~~ ~~~~ ~~’~~~~~ ~~ ~~~~~~~~, ~~~~~~~~ ~~~ ~~~ ~~~~~~ ~~~~~ ~~~ ~~~~ ~~~~~~~ ~~~~~~~~~~~~~. ~~’~~~ ~~~~~~~~~~ ~~~~ ~~~ ~~~~~ ~~~ ~~~~~~~~~~~~~ ~~~~ ~~~~~~~~~~ ~~~~~~~~, ~~~ ~~~~~~~~~~~~~ presque rembrandtesque, et ~~~~~~ ~~~~~~-~~~ ~~ ~~~~~~~~~ ~~~~ ~~~~~~~~~~~. ~~’~~~~ ~~’~~~~~ ~~~~ ~~~~~~~ ~~~ ~~~~~~~~~ ~~~ ~~~ ~~~~~~~~~~~ ~~~~~~~~. ~~~ ~~~ ~~~~~~~~~~~~ ~~~~ ~~~ ~~~~~ ~~~~~~ ~~~~~~~~~~~~, ~~~~~ ~~~~~~~~~, ~~~ vois surtout des ~~~~~~~ ~~~ ~~~~~~, ~~~~~~ ~~~ ~~~~~~ ~~ ~~~~, ~~~ ~~~~ ~~~~~~~~~~ ~~’~~~~~~~~~ ~~~ ~~~~~, ~~~ ~~~~~~ ~~~~~~, ~~~~~ ~~~~~ ~~~~~~~ ~~~~~ ~~~ ~~~~~~~~~, ~~~ ~~~~~ ~~~~ ~~~ champ de bataille. ~~~~~ ~~~~ ~~~~~~~ ~~~~~~~~ ~~~ ~~~~~~~~ ~~~~~~ ~~~ ~~~~ ~~~~~~~~~ ~~~~~~~~~~~ ~~~ ~~~~~, ~~~ ~~~~~~ (~~’~~~~~~~~~~ ~~~~~~~~), ~~~ ~~~~~ (~~~ ~~~~~~~~~) ~~~ ~~~ ~~~~~ ~~~~~ ~~~~~, ~~~~~~~~ blanc (pour la peau).\nThomas ~~~~~~~~ ~~~~~~ ~~~ ~~~~~~~~~, ~~~~~~~~~~~~. ~~~ ~~~~~~~ ~~~~~~ ~~~~~ ~~~~~~~~ ~~ ~~~~~~~~~, ~~ ~~~ ~~~~~~~~~. ~~~ ~~~ ~~~~~ ~~~ ~~~~ ~~~~~ ~~ ~~~~~~~~~~ ~~~~, ~~~ ~~~~~. Le portrait daterait ~~~ ~~~~~ — ~~~~~~~~~-~~~~~ ans.\nLe ~~~~~~~ ~~~~ ~~~’~~~ ~~ ~~ ~~~~~ ~~~ ~~~~~ ~~~~~~~ ~~~~~~, ~~ ~~~~~~~, ~~~ ~~~~~~~~~ ~~’~~~~~~ ~~~~ ~~~ ~~~~~ ~~~ ~~~~~~~~~~~~~, ~~~~, ~~~~~ beaucoup moins fascinant — ~~~ ~~~~~~~ ~~~~~ ~~~~~~ ~~~~~~ ~~~~ ~~~ ~~~~~~~ ~~~~ ~~~~~ ~~~~, ~~~~~ ~~~~~~~, ~~~ ~~~ ~~~~~ ~~~~~~~~ ~~~~~~~~~. ~~~~~ ~~~~ ~~’~~~~~~~~ ~~~ ~~~~~~~ ~~~~~~~~ ~~~ ~~~~~~~~~, bien que l’homme ~~~~~ ~~~ ~~~~~~ ~~~~~~~~~~, ~~’~~ ~~~~~~~ ~~~~~~~~~~ ~~~~~~~~~ ~~ ~~~~ ~~~~~, ~~~ ~~~~~~ ; ~~’~~~~~~~~~ ~~~ XVIIIe ~~~~~~~ ~~~ ~~’~~ ~~~~~~~ ~~~~~~~, ~~~~~~~~~~~~~. ~~~ ~~~~~~~~~~ ~~~~ ~~~ ~~~~~ ordre que celle ~~~~ ~~~~~~~~~~ ~~~ ~~~~ ~~~~~~~~~. ~~~~~ ~~~~ (~~~~~~~~) ~~~~~~~~~ ~~~~~~~~~~ (~~~ ~~~~~ ~~’~~~~ ~~~~~~~). ~~~~ ~~~~~~~, ~~~ ~~~~~ ~~ ~~~~~ ~~~~ ~~~~~~~, ~~~ ~~~~~ ~~~~~~~ ~~ ~~~~~~~~ une excellente photographie ~~~ tableau.\nJe ~~~~~~~ ~~~ ~~’~~~~~ ~~~~~~~~~ ~~~~~ ~~~~ ~~~~~~~~~~~ ~~~~~~~~~~~ ~~~~~~~~~~~, ~~~~~ ~~~~~~ ~~~~~~~~~ ~~~ conte, ~~~~~ ~~~~ ~~~~~~~~ ~~~~ ~~~ ~~~~~~~~ ~~’~~~~~~~~~~~, ~~~~~~~~~ ~~~~~~~~~. ~~~ ~~~~~~ difficile, qui m’est ~~~~ ~~~~~~~~~, ~~~~ ~~~~~ ~~~~~~ ~~~~~~ ~~~~ ~~~~~~~ ~~~~ ~~~~~~~~~ ~~~ ~~~~~ ~~~ ~~~~~~~ ~~~ ~~~ ~~~~~~ ~~~~ ~~’~~~~~~~~~~. ~~~ ~~~~~~~~~ ~~~~~ ~~~~~ ~~~~~~. ~~~~~ ~~~~~ ~~~~~ très clair il ~~~~~~~~~ ~~’~~~~~~~~~~ ; ~~~ ~~~~~ ~~’~~~~~~~~~~ ~~~ ~~~~~~~~~ ~~~~~~~ ~~~~~~~~~~~~~~ ~~~~ ~~~~~~~~~~~ : ~~’~~~~-~~-~~~~~ ~~~~~~~~~ ~~~ ~~~~~~, ~~~~ ~~~~ ~~~~~ ~~~~~~~~~ ~~~~~ ~~~~~. ~~~~~ ~~~~~ ~~~~~~~~~ ~~~~~~~~ ~~~ ~~~~~~~~~ absolu, avec révolte ~~~ ~~~ ~~~~~~ ~~~ ~~~~ ~~~~~~~~~~~~~~ ~~ ~~~-~~~~~~~~~, ~~~ ~~~~~ ~~~~~~.\nvoir l’entrée du jeudi 12 mars 2015 et ses 5 images dans Le Jour ni l’Heure


Buhez ar Zent. page 19. Encyclopédie Marikavel.\nun tregont leo bennak diouz kêr Alexandri, tu ar c'hreiste, e zo eur c'horniad douar fall ha goue, a ve grêt anezan ar Sete. Eleiz a gristenien, en amzer 'goz, a 'n em dennas eno, pep-hini diouz e du, evit gallout bevan tost da Zoue, pell diouz trouz ar bed. En o zouez, ha gant ar re gentan, e kavomp sant Maker.\nAr zant-man a oa ganet en Ejipt-Uhelan, war-dro ar bla 300. Da dregont vla, en em dennas en gouelec'h Sete. Tremen a reas eno e amzer o pedi, o yun hag o labourât a gorf hag a spered. D'e zaou-ugent vla, e oe grêt kement warnezan mac'h asantas mont da veleg. Doue a roas d'ezan, adalek an heur-ze, ar c'halloud da c'hourc'hemen d'an drouk-sperejou, da barean ar c'hlenvejou ha da zizolo an amzer da zont. Ar galloud-ze a zervijas d'ezan da c'hounit eleiz a baganed da Jezuz-Krist, en eur vont d'eze dre gaer.\nEun devez, e oa oc'h ober eur bale gant eun den yaouank hag a oa war an hent da vont da vanac'h. An diskibl a gerze eur pennadig arôk Maker, pa zigouezas gantan unan eus beleien ar baganed, eur pikol penn-baz en e zorn. Redek a rê ken buhan ma oa prest da zialani. Ar manac'h yaouank, o welet eun den dishenvel e greden diouz e hini, elec'h e lezel didrous da vont gant e hent, a gavas mat huchal warnezan : «Da belec'h e kerzez, da vihanan, drouk-spered 'zo ac'hanout, kemend-all a brez 'vel ma zo warnout ? »\nAr beleg pagan, o klevet eur goulenn ken divergont, e savas e wad d'e benn. Sailhat a reas war an hini a glaske trabas outan, hag e roas d'ezan eur lajad bac'hadou. Grêt gantan e dôl, ar pagan a 'n em lakas da redek adarre. En em gaout a reas, hepdale, gant Maker; ha heman da lavaret d'ezan :\n- Paourkez ! Nag a boan a gemeret ! Skuiz e renket bezan !\n- Daoust hag eun dra bennak a vad, emezan, ho peus kavet ennon, pa gomzet ouzin ken brao ?\n- True am eus ouzoc'h, eme Vaker, abalamour m'ho kwelan skuiz-maro, ha ne welet ket en em skuizet evit netra.\n- Ho komzou a blij d'in, eme ar beleg pagan; c'houi, da vihanan, a zo eun den-Doue, ha n'oc'h ket henvel ouz an tamm koz manac'h-all 'zo 'n em gavet ganin breman souden.\nDont a reas divezatoc'h da vezan eur beleg kristen. Eleiz a baganed a heuilhas e skouer vat hag a c'houlennas bezan badezet eveltan.\nSant Maker, ma ouie an doare da gemer an dud, a ouie ive an doare d'o c'helenn.\nEun den yaouank a deuas, eun de, d'hen pedi da zeski d'ezan hent ar zantelez. Ar zant a lavaras d'ezan : « Et d'ar vered, ha lavaret eur bern treo d'ar re varo a gavfet enni. »\nMont a reas, ha ne oe ket awalc'h d'ezan lavaret treo d'ar re varo, mont a reas betek skei mein gante. Hag e tizroas da gaout sant Maker. Heman a c'houlennas digantan :\n- 'C'hanta, eun dra bennak o deus lavaret ar re varo d'ac'h ?\n- Nan, netra, emezan.\n- Mat, eme ar zant, dizroet varc'hoaz adarre, ha meulet aneze gwellan m'halllet.\nMont a reas an den yaouank, evel ma oa lavaret d'ezan, hag ober a reas e dro koulz pe welloc'h evit ar wech kentan.\n- 'Chanta, eme Vaker, pa oe dizro, nag ar wech-man, rannet o deus eur ger bennak ?\n- Ger' ebet, eme ar pôtr; ken mut int chomet hag an tol kentan.\n- Mat, eme ar zant; kemeret skouer diwarneze. P'ho peus meulet aneze, n'o deus grêt van ebet; p'ho peus o gwapaet, n'o deus grêt tamm muioc'h. Poaniet da vervel ive evelte, kement ha ken bihan ma n'eio droug ebet ennoc'h, n'eus forz pegen gwaz dismegans a vefe grêt d'ac'h; ha ma ne deufet ket da gemer lorc'h, forz pesort meulodiou a vête roët d'ac'h. Evelse, e teufet a benn da vezan eur zant.\nSant Maker, goude bezan labouret, epad triugent vla, da 'n em zantelât ha da zantelât ar re a 'n em gave gantan, a varvas en e beniti, d'an oad a zek vla ha pevar-ugent, war-dro ar bla 390 goude donedigez Hon Zalver.\nAn doare d'ober vad\nN'e ket red d'imp tizout oad ar zant-man; gant ma tizfomp e zantelez. awalc'h eo. Evit bezan santel, n'e ket awalc'h kaout c'hoant d'ober vad, red eo ive goût an tu d'hen ober.\nPa c'hoantaer lakat eun dra en penn an dud, e renker mont d'eze dre ar galon; anez ze, eo poan gollet. Evel a lavare ar re goz a zo gwir : «N'e ket gant an daboulin e ve tapet ar c'hezeg spontik.» Ar c'homzou trenk ha lorc'hus a lak ar re vat da drei fall, elec'h ar c'homzou izel ha kalonek a lak ar re fall da drei mat. Ma zo kement a dud o klask ober ar vad ha ken nebeut a vad grêt, e c'haller lavaret, en gwirione, eo ma zo eleiz hag a goll o amzer, dre n'o deus biskoaz tapet an tu da lakat o c'henteliou da blijout.


Doue egiptat ar vuhez, ar marv hag ar strujusted eo Osiris. N'eo ket hepken roue ar Re Varv ha barner madelezhus an anaon. Gwarantiñ a ra buhez an anaon er bed dindanzouar. Mab henañ an Douar Geb hag an Oabl Nout eo hag ezel eus navad bras doueed Iounou (Heliopolis).\nUr beleg eus Osiris. Aotennet pizh eo, ha derc'hel a ra gant evezh ul lestr kanope eus Osiris gant erien e doga. Egipt Ptolemaek. Iañ kantved goude J.-K.\nDelwenn dibar eus Osiris\nAr piler Djed eo e arouez. Diskouez a reer anezhañ gant ar barv faos, ar vazh Heka, ar freilh (Nec'hec'h) hag ar gurunenn anvet Atef.\nE skridoù ar piramidennoù e oa hevelebekaet ar roue marv ouzh Osiris. Da vare ar Grennimpelaeriezh avat ar faraon n'eo ket ken an hini nemetañ da ziraez an divarvelezh : kement den marv a c'hall bezañ degemeret er vuhez peurbadus ha dont evel se heñvel ouzh Osiris.\n1 Orin e anv\n2 Mojenn Osiris\n3 Kehelerezh Osiris\nOrin e anvAozañ\nDont a ra an anv Osiris eus ar gresianeg. Ousir pe Asir e oa e anv egiptat n'oad ket bet gouest da lenn a-raok an XIXet kantved. Kavout a reer e anv skrivet ws-ir pe os-ir e Hieroglifoù abalamour ma ne vez ket skrivet ar vogalennoù gant ar skrivadur hieroglifek. Meur a vartezeadenn zo bet graet diwar-benn ster an anv-se. Troet eo bet « ousir » gant « Tron al lagad » (hini an heol?). Bev eo c'hoazh an anv-se e kopteg dindan ar stumm « Ousire ». Sterioù all a c'hallfe bezañ « Lagad galloudus », « An hini a ra e dron », « Sez ar galloud », ha kement zo.\nGraet e veze ivez Ounen-Néfer anezhañ (« An hini zo brav da viken ») ha Khenty-Imentyou (« An hini zo e penn Kornogiz », da lâret eo an anaon).\nHervez ar mojennoù e teskas d'an dud penaos labourat an douar hag e tilamas an antropofagiezh. sevel a reas an temploù hag ar c'hêrioù kentañ.\nLezennoù reizh a roas d'e bobl hag e kelennas dezhi skiant an urzh hollvedel, eeun gwir ha reizh anvet Maat.\nMont a reas da zegas ar sevenadur da vroioù all, heuliet gant Tot hag Anubis hag e lezas e wreg e penn ar vro.\nGoude bezañ deut a-benn da seveniñ ar bed a-vezh gant ar c'han hag ar sonerezh e teuas en-dro d'e rouantelezh.\nE vreur gevell Seth en doa gwarizi outañ hag en doa c'haont d vezañ roue en e lec'h. Marteze ivez en doa droug ouzh e vreur abalamour m'en doa kousket hemañ gant e wreg Neftis ha m'o doa enghentet Anubis.\nE-pad ar banvez a oa aozet evit festañ distro an doue Osiris e kavas an dro da lazhañ anezhañ. Lakaat a reas sevel un arc'h dispar, dezhañ ment Osiris. E-pad ar banvez e kiniga neuze profañ an arc'h-se d'an hini a c'hallfe gourvez ennañ ha stekiñ ouzh ar speurennoù. Un taol esae a reas ar gouvidi an eil war-lerc'h egile met ne zegouehze e vent ouzh den ebet. En Diwezh e teuas tro Osiris a gave plijus ar c'hoari-se. Met ur wezh ma oa aet klok e-barzh, Seth hag ar gbalerien all ha serriñ dor an arc'h ha tachañ anezhañ ken e vougas ar roue e-barzh. Ur wezh kaset an torfed da benn e oa stlapet an arc'h deuet da vezañ un arched en Nil.\nPa glevas ar c'heloù, Isis a oa rannet he c'halon. Dispenn a reas he dilhad ha troc'hañ he blev kaer. Ha hi ha klask adkavout arched he fried. Dont a reas a-benn da gavout anezhañ hag e kuzhas anezhañ en ur wern, met Seth a gavas anezhañ d'e dro en ur jiboesa. Evit bezañ sur da gaout an dizober eus ar c'horf e tispennas anezhañ e 14 tamm a strewas dre ar vro a-bezh.\nIsis ne gollas ket kalon ha gant sikour he c'hoar Neftis e teuas a-benn d'adkavout holl an tammoù, an eil war-lerc'h egile, war-bouez ar c'halc'h a voe lonket gant ur pesk marlonk eus an Nil. Aozañ a reas unan nevez gant pri ha gant skoazell Anubis e lurellas hag e valzamas ar c'horf, hag Osiris a zasorc'has. Gallout a reas neuze reiñ ur mab dezhi : an doue Horus.\nDiskaret e oa Seth gant Horus goude se ha lezvarn an doueed a roas dezhañ tron Egipt, dezhañ da gemer lec'h e dad evel Faraon.\nAdsavet gant lidoù ar valzamerezh e teuas Osiris da vezañ ar c'hentañ balzamegenn : Ounen-Nefer (« An hini zo brav da viken ») abalamour ma oa gwarezet diouzh ar vreinadurezh ha ma teue d'ar vuhez en-dro evel an Nil goude pep dic'hlann. Deuet da vezañ doue ar Re Varv hag aotrou ar bed dindanzouar e tifraostas parkeier strujus en e rouantelezh : Parkeier Ialou.\nAbaoe emañ e penn lezvarn an doueed, pa vez pouezet kalon an hini marv, dindan ar stumm a anavezomp : kroaziet e zivrec'h gantañ war e vruched, balzamet ha gwisket gant ul lienenn lin na lez nemet e benn hag e zaouarn noazh er-maez, ar gurunenn Atef gantañ war e benn, o terc'hel arouezioù e rouantelezh war bed ar "Gornogiz", ar Re Varv. Barner meur an anaon, e ro dezhe ar vuhez peurbadus pe e kondaon anezhe da zianadiñ.\nUn niver a lec'hioù azeulerezh a oa. C'hwezek nom a embanne kaout ur releg. Ar re bouezusañ a oa Abidos, en Egipt-uhel, e lec'h ma veze miret ur relegouer, ennañ penn an doue sañset, ha Bousiris e delta an Nil.\nEn Abidos e oa bez ar roue Djer, ur faraon eus ar c'hentañ rummad rouaned. Kemeret e oa goude evit bez Osiris. Sethi 1añ a lakaas sevel ur volz-eñvor war batrom ar bez-se e-kichen an templ savet gantañ war hent pirc'hirinaj ar gêr santel-se.\nAbidos a oa anezhi an nor a gevree ar bed dindanzouar gant hini ar Re Vev ha lec'h ar "Brosesion Vras" bloaziek. Bep bloaz, d'ar pevare miz eus an dour-beuz, e veze tennet an doue eus e dempl en e skaf Nechemet. Treuziñ a rae neuze al leurenn vras m'en em ganne e feizidi ha dalc'hidi Seth. Degouezhet e lec'h sakr Peker e veze diskennet e bez Djer, dasorc'het ha ambrouget betek e dempl gant lid ha levenez.\nAnavezet eo bet bezioù all eus Osiris, en o zouez hini Gizeh, dizoloet nevez zo, hini Philae, war un enezenn tost da dempl bras Isis, re Denderah ha Karnak. Re all c'hoazh zo testeniekaet e skridoù istorourien eus an Henamzer evel Herodotos en deus bizitet unan e Sais.\nIstor-Geografiezh 6vet, TES, 2001\nIstor, 6vet klas, Eil Derez Diwan, 1990\nAdtapet diwar « https://br.wikipedia.org/w/index.php?title=Osiris&oldid=1851587 »\nKemm diwezhañ d'an 13 Her 2019 da 20:03\nKemmoù diwezhañ degaset d'ar bajenn-mañ d'an 13 Her 2019, da 20:03.


Keleier Noz du lundi 28 novembre 2016\nKomzet e oa bet ganeomp diwar-benn berzh François Fillon. Klevet e oa bet daou grennard nevez anvet e kuzul rannvro ar re yaouank. Soñj suporterien an Oriant a oa bet klevet a-raok ar match a-enep da Roazhon ha neuze a-enep da Christian Gourcuff.\nPoent bezañ a-stroll evit an tu dehoù\nEn tu dehoù eo sklaer ha splann an traoù bremañ. François Fillon eo an hini a vo war ar renk e anv an tu dehoù hag ar c'hreiz ar bloaz a zeu. Jérôme Ronvel, maer kozh Plouider hag ezel Les Républicains n'oa votet evit Alain Juppé met arabat bezañ re dipitet emezañ. Pase laouen eo ivez Herve Guelou, maer Plufur gant an niver a voterien. Gant Herve Guelou ha Jérôme Ronvel.\nKuzul rannvro ar re yaouank\nJulien hag Amalia a zo bet dilennet e anv Lise Diwan evit kemer perzh e kuzul rannvro ar re yaouank. Dalc'het e oa bet an emvod kentañ en dibenn-sizhun tremenet. Gant Julien hag Amalia.\nDistro Christian Gourcuff en Oriant\nC'hoari a raio An Oriant a-enep da Roazhon Dimeurzh da 19e. Ar wech kentañ e vo da Gristian Gourcuff distreiñ e stad ar Voustoer abaoe m'eo bet skarzhet eus ar skipailh gant ar prezidant Loïc Fery. Ur match ispisial eo neuze evit ar suporterien. Pennad-komz gant Elouan Le Sauze ha Luca Rault.


Aviel Jezuz-Krist hervez sant Lukaz - Le Diocèse de Quimper et Léon\nAccueil - Foi et culture bretonne – FEIZ - Ar pevar Aviel – Les 4 Evangiles en breton - Aviel Jezuz-Krist hervez sant Lukaz\n1 Meur a hini o-deus dija klasket reñka istor ar pez a zo bet digouezet en on touez, 2 hervez ar pez a zo bet lavaret deom gand ar re a zo bet test a gement-se abaoe ar penn kenta, hag a zo deuet da veza servicherien ar Gomz. 3 Me, d’am zro, goude beza greet enklask piz war bep tra, abaoe ar penn kenta, am-eus kavet mad o skriva diouz refik, evidout, Aotrou enoruz Teofil  , 4 dit da weled sklêr pegen stard eo diazezet war ar wirionez ar gelennadurez az-peus bet.\n— « E gwirionez m’hel lavar deoh, profet ebéd ne vez digemeret mad en e vro… 25 E gwirionez m’hel lavar deoh, kalz intañvezed a oa e Bro-Israel, en amzer Eliaz, pa jomas kloz an oabl e-pad tri bloaz hanter, ha pa oe eur gernez vraz e pep leh.\n— « Yann… Me va unan am-eus laket e zibenna. Med piou eo hemañ a glevan kemend-all diwar e benn ? »\n— « Rummad tud diskredig ha fallagr, beteg pe vare e vezin-me ganeoh hag e rankin ho kouzañv ?… Digas da vab amañ ! »


Stumm eus an 14 Gen 2011 da 19:36\n45 okted ouzhpennet , 10 vloaz zo\nReizhañ liammoù diabarzh\nStumm eus an 3 Mez 2010 da 12:11 (kemmañ)\nStumm eus an 14 Gen 2011 da 19:36 (kemmañ) (dizober)\nGanet e voe an hini zo anavezet dreist-holl dre e anv-pluenn Arzel Even e [[Lille]] e Flandrez Frañs, d’an [[3 C'hwevrer|3 a viz C'hwevrer]] []. E dad a oa eus ar c’horn-hont hag e vamm a oa eus Breizh. Ober a reas e studi e [[Roazhon]] hag eno, pa oa studier, e teskas [[brezhoneg]]. E-pad an [[Eil brezel bed]] e voe embannet e skridoù brezhonek kentañ, war [[Galv]], [[Arvor]], [[Gwalarn]]. Goude an [[Eil brezel bed]], e [], e savas, gant Pêr Denez, ar gelaouenn sevenadurel ''[[Kened (kelaouenn)|Kened]]'', a voe kendeuzet buan goude gant ''[[TirTír na nÓg (kelaouenn)|Tír na nOgnÓg]]'' ha gant ''[[Al Liamm]]''.\nAdtapet diwar « https://br.wikipedia.org/wiki/Dibar:MobileDiff/892051 »


Ai‘ta! » Trec’h eo stourmer Ai’ta!\nAr wech kentañ eo e vefe tamallet d’ur stourmer eus strollad Ai’ta! bezañ laeret panelloù ha bezañ barnet dirak ul lez-kastiz. E 2013 ha 2014 e oa dirak lezioù-barn bolis e oa bet kondaonet daou stourmer all evit bezañ bet peget pegsunioù war panelloù-hent.\nDa heul un oberenn bet dalc’het e-pad gouel etrekeltiek An Oriant e oa bet douget klemm gant skol veur kreisteiz Breizh. Disammet e oa bet eno totemoù e galleg hepken, nevez bet staliet war kampus Tohannig e Gwened, evit lakaat kudennoù politikerezh yezh an UBS war wel. Da heul an oberenn-se en doa asantet prezidant ar skol-veur un emgav gant Ai’ta!, ar rannvro hag ar c’hannad Paul Molac. Ouzhpenn bezañ kemeret an engouestl da lemel ar c’hlemm, e oa bet divizet gant ar skol-veur mont war raok e-keñver ar brezhoneg, dre ar banellerezh met ivez e-keñver ar c’helenn, gant an danvez brezhoneg diret hag en eur sevel un aotreegezh kelenn divyezhek.\nDalc’het en deus ar prokulor gant ar goulenn kastizañ memestra ha d’an 23 a viz C’hwevrer eo bet dalc’het ar varnadenn e Gwened. Harpet eo bet ar stourmer gant 40 den bennak, en o zouez Paul Molac ha daou bez-prezidant ar rannvro, Lena Louarn ha Jean-Michel Le Boulanger. Da gentañ en deus displeget an enkablad d’ar varnerez perak en doa ranket Ai’ta! divontañ panelloù evit bezañ klevet. Da heul eo bet lavaret gant ar varnerez ha gant ar prokulor e oa reizh goulennoù Ai’ta!. Met o welet ne oa prouen ebet en doser e-keñver laeroñsi he deus goulennet hounnezh ziwezhañ tamall ar stourmer evit tuerezh*. Diskouezet en deus neuze ar breutaer Yann Choucq ne oa prouen ebet evit-se kennebeut. Ansavet eo bet kement-se gant ar varnerez ha dibabet he deus dizalc’hañ ar stourmer.\n* recel de vol\n« Prosez e lez-kastiz Gwened evit ur stourmer eus Ai’ta ! d’an 23 a viz C’hwevrer\nKentañ gwech e Breizh: dilezel a ra kumun nevez Teiz-Noaloù ar brezhoneg »


Raliesliv : Diwan Roazhon zo o sevel he skipailhoù ! - Skol Diwan Roazhon\nRaliesliv : Diwan Roazhon zo o sevel he skipailhoù !\nGouzout hiroc’h war « Ar brezhoneg » 16 a viz Mae 2011\nUr rali e brezhoneg a vo aozet da-geñver ar gouel « Un devezh e brezhoneg », d’ar Sadorn 21 a viz Mae, etre 1e30 ha 3e30.\nPetra eo ar rali-se ? Un droiad war droad (meur a gant metr) eo, gant stalioù c’hoari a bep seurt a-hed-da-hed. Tud a bep oad a c’hello kemer perzh. Ar skipailh a-bezh pe ul lodenn anezhañ nemetken a grogo e-barzh ar c’hoarioù, gant ar pemp skiantoù !\nAr skipailhoù : E-barzh pep skipailh e vo ret kavout etre pemp den ha dek den. En-o-zouez e vo un den en oad d’an nebeutañ (kar unan ag ar vugale), ha meur a vrezhoneger (bugale skoliataet e hentennoù divyezhek Bro Roazhon, adalek ar re grenn).\nAr stalioù c’hoari : Un degad stalioù a vo kavet, kement a lakaat da c’hoari div euriad-pad.\nAr vuhezourien : Gant buhezourien a-youl vat, brezhonegerien anezhe e vo graet war-dro ar stalioù : kerent, skolajidi, mignoned ar brezhoneg o devez c’hoant d’ober bourrapl e brezhoneg e kêr Roazhon.\nEnskrivadennoù : Evit kemer perzh e skipailh(où) Diwan Roazhon, lakait ho anv war ar skritell bet lakaet en trepas pe kasit ur mail da katellig chez yahoo.fr, d’ar Gwener 20 diouzh beure d’an diwezhatañ.\nKroget eo ar festival ha klozet e vo gant ur gouel bras, Plasenn al Lisoù e Roazhon d’ar Sul 25 a viz Meurzh etre 2e… Lenn pelloc’h\nKentañ tro ar c’hwiz e Bro Roazhon ! D’ar Sadorn 25 a viz Meurzh etre 2e30 ha 6e da noz Deuit da gaout plijadur… Lenn pelloc’h\nC’hoariva divyezheg Brezhoneg/Galleg\nKinnig a ra deoc’h strollad c’hoariva Paritito gant Skeudenn Bro Roazhon « privezioù publik », ur pezh c’hoari… Lenn pelloc’h\nAbadenn familh Divskouarn\nEvit en em welet en-dro ha kaout plijadur o kanañ, o kontañ istorioù, dañsal hag all gant ho pugale eus 0 betek 6… Lenn pelloc’h\neil a viz Meurzh 2017\nEtre an 22 a viz C’hwevrer hag ar 5 a viz Meurzh e vo degemeret gant ar festival Sevenadur, ouzhpenn 30 framm eus… Lenn pelloc’h\n24 a viz C’hwevrer 2017\nE-pad prantad "Sizhunvezh ar Yezhoù" etre ar Sadorn 12 betek ar Sul 20 a viz Meurzh 2016 e vo degemeret strollad Ar… Lenn pelloc’h\n3 a viz Meurzh 2016\nBodañ tud evit kas ur prantad laouen ha buhezek asambles eo pal ar c’hwiz a vo dalc’het d’ar Sadorn 19 a viz Meurzh,… Lenn pelloc’h\nEtre ar 26 a viz C’hwevrer hag ar 06 a viz Meurzh 2016 e vo dalc’het festival Sevenadur e Bro Roazhon. Skol Diwan… Lenn pelloc’h\n26 a viz C’hwevrer 2016\nRedadeg : ar festoù e Roazhon\nPetra eo ar Redadeg ? Ur redadeg a-eilek e-pad 1500 km eo ar Redadeg. Bep eil bloaz e vez aozet, abaoe 2008. Ur… Lenn pelloc’h\nVakañsoù an nevez-hañv ? E brezhoneg evel-just !\nPerak gortoz an hañv evit mont da vakañsiñ e brezhoneg ? C’hwec’h prantad vakansoù e brezhoneg zo kinniget en nevez-amzer… Lenn pelloc’h\n8 a viz Ebrel 2014\nD’ar Sadorn 5 a viz Ebrel e vo ar Skrivadeg 2014, er Skol Sant-Yann Bosko e Roazhon. Adalek 2e e vo. Pedet eo… Lenn pelloc’h\n20 a viz Meurzh 2014\nRedadeg 2014 e Roazhon\nAr Redadeg e Roazhon : 3 raktres war ar stern 1. Un diskouezadeg 500 poltred brezhonegerien e Bro Roazhon… Lenn pelloc’h\n29 a viz Genver 2014\nUl levr e Brezhoneg mar plich !\nDa reiñ skoaz d’an embann ha d’al levrioù e brezhoneg evit ar vugale emañ Diwan Bro Roazhon gant ar strollad « Ul levr e… Lenn pelloc’h\n15 a viz Kerzu 2013\n25 bugel o vakañsiñ a brezhoneg e Gwignen da vare an Hollsent\nEn em vodet eo Diwan Bro Roazhon ha Div Yezh Bruz evit kinnig ur c’hamp bihan 3 devezh e Gwignen, e ti-feurm La Ruée… Lenn pelloc’h\n11 a viz Kerzu 2013\nYaouankiz : 3 devezh sevenadurel evit ar re 6-12 vloaz\n3 devezh sevenadurel zo kinniget gant kelc’h keltiek Roazhon pas vakañsoù an Hollsent : lun 21 a viz Here :… Lenn pelloc’h\nPlijadur en ti-feurm !\nDa-geñver ar festival Yaouankiz zo aozet, gant Diwan Bro Roazhon ha Div Yezh Bruz, ur c’hamp bihan e Bro Roazhon, eus… Lenn pelloc’h\n18 a viz Gwengolo 2013\nDistro-skol ar c’hentelioù noz...\nDibaoe pell e lavarit ouzhoc’h oc’h unañ e vefe brav ganeoc’h mont pelloc’h gant ar yezh vrehoneg. Bremañ eo lakaat ho… Lenn pelloc’h\n17 a viz Gwengolo 2013\nStajoù brezhoneg evit an dud deuet\nAn dud deuet ivez a c’hello mont da vakansiñ e brezhoneg evit an hañv ! Ar gevredigezh DAO (Deskiñ d’an oadourien) he… Lenn pelloc’h\n31 a viz Mae 2013\nKampoù brezhoneg ha gallaoueg : 500 bugel enskrivet dija !\n42 prantad vakansoù zo kinniget evit an hañv, evit ar vugale etre 6 ha 17 vloaz. Ma fell deoc’h enskrivañ ho pugale,… Lenn pelloc’h\nDeskiñ brezhoneg e-korf 180 devezh : emvod kelaouiñ d’an 11 a viz Ebrel\nBep bloaz e vez aozet daou stummadur c’hwec’h mizvezh e Roazhon, evit deskiñ brezhoneg, gant Skol an Emsav. Etre ar 16… Lenn pelloc’h


Doctrin Jesus-Christ - Wikimammenn\nL. Prud’homme, 1817 (p. 9-11)\n◄ An excellanç eus an hano a gristen Doctrin Jesus-Christ Ar C’hatechis ►\nDoue a blaças hon Tad quenta en ur jardin delicius hanvet barados an douar. Eva hon mam guenta, tromplet gant an drouc-speret, a debras eus ar froez difennet, hac a roas d’e friet eus ar froez se. Doue o chasseas eus ar barados terrestr. Ho fec’het o rentas malhurus, hac ho oll bugale ho goude, pere o deus heritet eus ho disobeissanç, ha suito pere eo an ignoranç, ar panchant d’an drouc, inimitie un Doue offancet, an oll infirmiteo eus ar vuez presant, hac an necessite da vervel. Doue couscoude en devoe truez oute ; prometi a eure deze ur Redampteur, e vap unic, peini a arruas pevar mil bloas da neubeuta, goude pec’het hon tad quenta. An dud a deuas d’en em renta mechant ha corrompet. Doue ho c’hastias dre un diluc’h universel ; den na voe espergnet nemet Noë hac e famill, gant an anevalet a voe ordrenet dezàn gant Doue da lacat en arc’h. An dud goude Noë en em rentas adare quen mechant hac ar re a voe beuzet dre an diluc’h universel. Doue oc’h abandonas, hac a choasas Abraham hac e ligne evit bezàn e bobl, peini a voe hanvet Hebreanet, ha d’ar goude, Judevien. Etre daouarn ar bobl se e lesas Doue e lezen, e religion, e bromesseo, e brophetio, hac ober a eure en e faveur un nombr bras a viraclo, ispicial dre Moyses. Non obstant ar graço particulier a accorde Doue d’ar bobl-se, e voe alies mechant hac alies castiet. Anfin Rédampteur ar bed a arruas en amser merquet hac annoncet gant ar prophetet ; quemeret a eure ur c’horf hac un ine en corf ar Verc’hes glorius Vari ; hac an Doue-se groet den eo Jesus-Christ, peini dre e vuez santel, e doctrin, e viraclo, a discas d’an dud petra o deus da ober evit bezàn evurus. Prouvi a eure dre e doctrin hac e viraclo penaus e voa guir map Doue, ha Doue e hunan. Hon prena a eure dre e varo er groas ; tri deiz goude e resuscitas ; instrui a res e Ebestel, formi e Ilis, ha sevel en env daou-uguent deiz goude e resurrection. D’ar goude e tigassas ar Speret santel voar an Ebestel, pere a prezegas an Aviel, pe doctrin Jesus-Christ, da guenta d’ar Judevien, ha goude d’ar bed universel. Predication an Ebestel, ho miraclo, ho goad, evel hini un infinite a verzerien, scuillet evit difen ar fe, a gonvertissas ur loden vras eus ar bed, en despet d’an oll arraich eus a boissanço an douar, animet gant Satan evit ampeich ar religion gristen da vezàn etablisset. Ar bobl fidel convertisset dre an Ebestel, ha conduet gant ho successoret, eo an Ilis catholic en peini epquen e quefer ar guir doctrin a J. C., recevet gant an Esquibien, pere so successoret d’an Ebestel, digant pere e deus-hi recevet gant an autorite d’e frezeg d’ar bobl. D’an Esquibien unisset gant hon tad santel ar Pap, en deus confiet Doue ar fe ha reglamant a vuez ar bobl fidel, evel m’er guelfomp d’ar goude.\nAdtapet diwar « https://br.wikisource.org/w/index.php?title=Doctrin_Jesus-Christ&oldid=117948 »\nKemmoù diwezhañ degaset d'ar bajenn-mañ d'an 6 Eos 2018, da 09:21.


Cross Inn (kreiz Ceredigion) - Wikipedia\nCross Inn (kreiz Ceredigion)\nUr pennad Cross Inn zo ivez.\nCross Inn zo ur gêriadenn vihan e kreiz Ceredigion, e kumuniezh Dyffryn Arth. Emañ er reter da Aberaeron hag er c'hreisteiz da Aberystwyth. Dont a ra anv ar gêriadenn eus hini un davarn ("inn" e saozneg) en ur c'hroashent ("cross").\nEn-dro da g-Cross Inn emañ kêriadennoù Nebo, en hanternoz, ha Bethania, er reter. Er c'hornôg emañ torgennoù Y Mynydd Bach.\nAdtapet diwar « https://br.wikipedia.org/w/index.php?title=Cross_Inn_(kreiz_Ceredigion)&oldid=1922650 »


Guirionéeu ag er Religion/Chapistr 5 - Wikimammenn\nGuirionéeu ag er Religion/Chapistr 5\n◄ Red-é labourat eid er salvedigueah hemb arsàu. Red-é labourat eid er salvedigueah guet dougeance. Dalledigueah en dud péré e lausq a costé en affær ag ou salvedigueah. ►\nret-é labourat eid er salvedigueah guet dougeance.\nSant Paul en doé ræson de larèt : Groeit hou salvedigueah guet eun ha dougeance. Pihue ne greinehé eid un affær é péhani é hellér manquein quen æz.\n1° Ni e zeli creinein, rac er vuhé-men e zou carguet ag un nombr hemb fin a scosselleu hag a occasioneu capabl d’hur hol. Er ré hun nès er muihan de zougein e zou er ré a béré en hum zefiamb er bihannan, hag e za a hun goannedigueah, doh péhani en hur bou de gombattal quehet èl ma vehemb ar en doar ; goannedigueah bras, rac ne faut meit ur gonz, en dougeance ag er bed, ur garanté rai dinér, un tamig rai a bligeadur, ur sel, eid hul laquat de gouéh ha d’hum gol.\n2° Un dalledigueah-é enta bihuein hemb dougeance, èl pe ne vehé diæzemant erbet eid hum salvein. Péhèd en ælèd, péhèd er hetan dén, hani David ha Salomon e zeli gobér d’emb comprenein péh quen æz-é hum gol. Guet a dud péré goudé ou dout bihuet pêl ér santeleah, hag e zou couéhet hemb seuel ! Ind e zeli disquein d’emb er péh hun nès de zougein. Allas ! petra e vou ag er bren hag ag er horzenneu, mar dé discarret er gùé brassan ? N’en dé en diæzemant-cé hag en dangér d’hum gol e hré de Job larèt, ean péhani e oé er santellan dén ag é amzér, penaus en dougeance en hélié én é ol hobéreu ? N’en dé quement-cé e zougué sant Paul de gastiein é gorv, guet eun a vout dannet ? N’en dé quement-cé e hré de sant Jerôm scùil quement a zareu ha huannadein dalhmad ? Perac en en dès quement a dud youank hum dennet a gompagnoneaheu er bed ? Perac en en dès quement a duchentil qùitteit ou madeu, ou danné, eit bihuein ér bénigen abarh er houvandeu hag én deserheu ? Ind a larou d’oh guet S. Jerôm, penaus en ou dès groeit èl-cé guet eun a hum gol ér bed, guet eun a gouéh én ihuern, hag a vanquein en affær a ou salvedigueah. Gùir-é é hellér hum salvein hemb pratiquein ol er péh en dès groeit er Sænt ; gùirroh pé gùir-é ehué penaus n’hum salvér quet hemb poén, hemb combat, hemb dougeance, ha ne labourér eid é salvedigueah nameit a guement ma tougér hum gol.\n1° Me bêllei gùellan ma hellein doh er péh e hellehé bout aveid on un occasion tostan a béhèd. 2° Me hrei ur brézel dalhabl d’er péhèd de béhani é on teichettan. 3° Ne vern petra e arrihuou, ne hum lausquein jamæs de monnèt d’en dicouragemant ; m’em bou recour doh Doué é creis en dangérieu ; m’hum humiliou dirac-t-hou a p’em bou er maleur de gouéh én ur péhèd benac, ha m’hum hastou de monnèt de holhein me inean ér sacremant a bénigen. O men Doué ! laqueit ém halon un dougeance santel.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_5&oldid=91347 »


Trede sizunvez war ar bloaz - Le Diocèse de Quimper et Léon\nAccueil - Foi et culture bretonne – FEIZ - Aviel an deiz – Évangile du jour en breton - Trede sizunvez war ar bloaz\nTrede sizunvez war ar bloaz\nEuz ar 24 d’ar 30 a viz Genver 2021\nTrede sul war ar bloaz\nMk 1, 14-20 (B)\n14 Goude ma oa bet lakeet Yann-Vadezour er prizon, ez eas Jezuz da Vro-Halilea.\nLun 25 à viz Genver : Konversion Sant Paol, abostol, Gouel\n15 Savet Jezuz a varo da veo, e lavaras d’an unneg abostol :\n— « It dre ar béd a-béz, embannit ar Helou Mad d’an oll dud.\n16 Salvet e vo an hini a gredo hag a vo badezet.\nKondaonet e vo an hini a zinaho kredi.\n17 Setu amañ ar zinou burzuduz a vo da heul ar re o-devo kredet : dre va ano, e kasint kuit an droug-sperejou ; yezou nevez a gomzint ; tapoud krog a raint en naered ; 18 ha ma’h evont eun ampoezon marvel bennag, ne raio droug e-béd dezo ; astenn a raint o daouarn war ar re glañv, hag e vo pareet ar re-mañ ».\n31 Bez’ e oa Jezuz en eun ti, hag e tigouezas e vamm hag e vreudeur. Chom a rejont er-mêz avad, ha kas unan bennag goulenn anezañ. 32 En-dro dezañ, e oa kalz tud azezet ; lavared a reer dezañ :\n— « Aze er mêz, ema da vamm, da vreudeur ha da hoarezed o klask war da lerh ».\n33 Respont a reas dezo :\n— « Piou eo va mamm ? ha piou va breudeur ? »\n34 Hag o taoler e zellou war an dud azezet en-dro dezañ, e lavar :\n35— « Setu va mamm ha va breudeur. An hini a ra bolontez Doue, hennez zo breur din, ha c’hoar din, ha mamm din ».\n1 Staga a reas Jezuz adarre da gelenn war bord mor Galilea. Dond a reas e-leiz a dud en-dro dezañ, ken ma savas en eur vag, hag eh azezas enni. Bez’ e oa Jezuz war ar mor, hag an oll dud war an aod.\n2 Kalz traou a gelenne dezo dre barabolennou, hag e lavare dezo en e gelennadurez :\n3— « Selaouit ! Setu an hader o vond da hada. 4 E-pad ma oa oh hada, e kouezas greun a-hed an hent. Deuet eo al laboused, hag eet ar greun ganto.\n5 Kouezet ez eus greun ive war eun takad meineg, el leh ma ne oa ket kalz a zouar.\nDiwan a ra an had raktal, dre ma ne oa ket kalz a zouar. 6 Ha pa ’z eo bet savet an heol, eo bet skaotet, ha dizehet dre ma n’e-noa ket a wriziou.\n7 « Koueza a ra greun c’hoaz e-touez ar spern. Sevel a ra ar spern, hag e teu da vouga anezo ; ha n’eus tamm frouez e-béd diwarno.\n8 « Koueza a ra had c’hoaz war an douar mad, ha diwan, ha kreski, ha dougen frouez : tregont, tri-ugent ha kant evid unan ».\n9 Hag e lavaras Jezuz :\n— « An neb e-neus diskouarn da gleved, ra glevo ! ».\n10 Pa en em gavas Jezuz e-unan, e stagas ar re a oa en-dro dezañ gand an Daouzeg, da ober goulennou outañ diwar-benn ar parabolennou.\n11 Hag e lavare dezo :\n— « Deoh-c’hwi eo bet roet mister Rouantèlèz Doue da intent. Med evid an dud euz an diavêz, ne zeu pep tra nemed dre barabolennou, rag, 12 kaer o-deus selled, ne welint ket, ha kaer o-deus klevet ne intentint ket, a-hend all e trofent ouz Doue hag e vefe pardonet dezo ».\n13 Hag e lavaras dezo :\n– « Ne intentit ket ar barabolenn-ze ? Penaoz neuze, eh intentot an oll barabolennou ? »\n14 « Ema an hader o hada ar Gomz. 15 Evid an dud a zo war bord an hent, el leh m’eo hadet ar Gomz, p’o-devez klevet, e teu kerkent Satan, hag e tenn diganto ar Gomz bet hadet enno.\n16 « Evel-se ive, ema ar re o-deus resevet an had e takadou meineg ; ar re-ze, p’o-devez klevet ar Gomz, o-deus kerkent resevet anezi gand levenez. 17 Med, n’eus ket a wriziou enno, bez’ ez int tud euz eur mare hepken. Pa zav trubuill pe heskinèrèz diwar goust ar Gomz, e vezont strobet.\n18 Bez’ ez eus reou all a zo bet hadet e-touez ar spern : ar re-ze eo ar re o-deus klevet ar Gomz. 19 Med trabas ar béd-man, ar binvidigez o touella, ha meur a hoantegez all, en em zil enno, hag e vez mouget ar Gomz, houmañ a jom neuze difrouez.\n20 « Ha bez’ ema ar re a zo bet hadet en douar mad : klevet a ra ar re-ze ar Gomz, reseo a reont anezi, hag e taolont frouez : tregont, tri-ugent, kant evid unan ».\nYaou 28 a viz Genver, An dén eüruz Julian Maner, beleg, Memor e Eskopti Kemper\nMz 9, 35-38\n35 Mond a ree Jezuz dre an oll gêriou ha kêriadennou, en eur gelenn er zinagogennou. Embann a ree Kelou Mad ar Rouantèlèz. Parea a ree pep kleñved ha pep langis.\n36 O weled ar bobl tud a oa dirazañ, e-noe Jezuz truez outo, rag skuiz ha fallgalonet e oant, evel deñved hep pastor.\n37 Neuze, e lavaras d’e ziskibien :\n— « Braz eo an eost. An eosterien a-vad a zo nebeud anezo. Pedit eta mestr an eost, ma kaso eosterien d’e bark ».\n21 Lavared a reas Jezuz c’hoaz ar barabolenn-mañ d’e ziskibien :\n— « Daoust ha digaset e vez al lamp evid beza lakeet dindan an armel pe dindan ar gwele ? Daoust ha n’eo ket evid beza lakeet war ar hantolor ?\n22 « Rag kement tra a zo kuzet, a vo lakeet war wél, ha kement tra zekret a vo diskleriet :\n23 « Piou bennag e-neus diskouarn da gleved, ra glevo ! »\n24 Lavared a ree dezo, c’hoaz :\n— « Bezit war evez pa glevit eun dra bennag ! Gand ar muzul a rit gantañ, e vo greet evidoh ive, hag e vo roet muioh deoh, zokén.\n25 Rag an hini e-neus, e vo roet dezañ, hag an hini n’e-neus ket, e vo lamet digantañ ar péz e-neus zokén ».\nGwener 29 a viz Genver, Sant Gweltaz, abad\nMemor e Eskoptiou Gwened, Kemper ha Sant-Brieg\n30 Bodet en-dro da Jezuz, e tisplegas an ebestel dezañ kement o-doa greet ha kelennet. 31 Hag e lavaras Jezuz dezo :\n— « Deuit en eul leh distro diouz an dud, evid diskuiza eun tammig ».\nKen stank e oa an dud o vond hag o tond en-dro dezo, ma n’o-doa ket zokén amzer da zebri. 32 Gand ar vag ez ejont kuit, da gaoud eul leh distro, evid beza en o fart o-unan.\n33 Med gwelet int bet o vond kuit, ha komprenet eo bet gand kalz a dud da beleh e oant o vond. War o zroad, e tiredjont di, euz an oll gêriou, hag e oent digouezet en o-raog.\n34 En eur ziskenn euz ar vag, e welas Jezuz tud e-leiz, hag e-noe truez outo, abalamour ma oant evel deñved, ha pastor e-béd da ober war o zro. Staga a reas neuze da gelenn anezo war galz a draou.\nEn amzer-ze, e lavare Jezuz d’an dud, dre barabolennou :\n26 — « Gand Rouantèlèz Doue ema kont evel gand eun dén taolet gantañ had en douar. 27 Pe ’ve kousket, pe ’ve dihun, en noz pe en deiz, e tiwan hag e kresk an had, hep gouzoud dezañ.\n28 « Anezañ e-unan e taol an douar e frouez : da genta ar yeotenn, goude-ze ar penn-éd, hag erfin greun leun ar penn-éd.\n29 Ha pa vez dare an éd, e vez medet dioustu, rag deuet eo amzer an eost ».\n30 Lavared a ree c’hoaz :\n— « Ouz petra eo heñvel Rouantèlèz Doue ? Gand peseurt parabolenn rei anezi da intent ?\n31 « Heñvel eo ouz eur hreunenn zezo.\nPa vez hadet en douar, e vez anezi ar bihanna euz an oll hajou a zo er béd. 32 Med, pa vez bet hadet, e sav, hag e teu da veza brasoh eged an oll blant all. Sevel a ra skourrou braz dezi, ken ma hell laboused an neñv kaoud ar goudor dindan he skeud ».\n33 Ha gand seurt parabolennou e-leiz, e roe d’an dud da anaoud ar Gomz diouz ma oant gouest da intent. 34 Ne gomze outo nemed dre barabolennou, med pa veze gand e ziskibien en o fart o-unan, e tisplege dezo pep tra.\n35 En deiz-se, deuet ar pardaez-noz, e lavaras Jezuz d’e ziskibien :\n— « Treizom da vond d’an tu all ».\n36 Goude beza lezet an dud, e kemerjont Jezuz ganto er vag, evel ma oa ; hag e oa bagou all ouz e heul.\n37 Sevel a reas neuze, eur barr avel diroll. Lammad a ree an tarziou er vag, beteg dezi beza karget a zour.\n38 Kousket e oa Jezuz avad, war an dorchenn, e penn-a-dreñv ar vag. Dihun a reont anezañ o lavared :\n— « Mestr, kollet om ! ne ra netra kement-se dit ?\n39 Eur wech dihunet, e hourdrouzas an avel, hag e lavaras d’ar mor :\n— « Chom sioul ! Ro peoh ! »\nHa terri a reas an avel, hag e renas eur peoh kaer.\n40 Neuze, e lavaras Jezuz dezo :\n— « Perag kaoud aon evel-se ? N’ho-peus ket c’hoaz ar feiz ? »\n41 Hag e krogas eur spont braz enno, hag e lavarent kenetrezo :\n— « Piou ’ta eo hemañ, pa zent outañ koulz an avel hag ar mor ? »


Pajenn:Le Gonidec - Bibl Santel pe Levr ar Skritur Sakr, eil levr.djvu/201 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/201\nbéden ; eunn ôr war-zû ann han̄ter-nôz, hag eunn ôr war-zû ar c’hrésteiz ; ha léd léac’h ar béden, eûz a bemb ilinad trô-war-drô.\n12. Kévren ann tî a oa rannet, ha trôet war-zû ann hen̄t a zell oud ar môr, a oa eûz a zég ilinad ha tri-ugen̄t a léd ; ha môger ann tî a oa eûz a bemb ilinad a devder trô-war-drô ; hag hé héd eûz a zég ilinad ha pévar-ugen̄t.\n13. Hag hén̄ a ven̄taz ann tî, eûz a gan̄t ilinad a héd ; hag ar gévren eûz ann tî a oa rannet, eûz a gan̄t ilinad a héd.\n14. Hag al léd dirâk tâl ann tî, hag ann hini a oa rannet é tû ar sâv-héol, eûz a gan̄t ilinad.\n15. Hag hén̄ a ven̄taz héd ann tî, dirâg ann hini a oa rannet diouc’h ann diadré, hag ar pon̄dalésiou a bép tû, eûz a gan̄t ilinad, gan̄d ann templ a-ziabarz, ha porchédou al leûren.\n16. Ann treûzou, hag ar prénestrou a-dreûz, hag ar pon̄dalésiou trô-war-drô é tri zû, dirâk pép treûzen, hag hî gôlôet a goat a bép tû ; hôgen ann douar a iéa bétég ar prenestrou, hag ar prénestrou a oa serret a-ziouc’h ann ôriou.\n17. Ha bétég enn tî a-ziabarz, hag enn holl vôger trô-war-drô, enn diabarz hag enn diavéaz, diouc’h ar ven̄t.\n18. Ha kérubined ha gwéz palmez kizellet : eur wézen-balmez étré pép kérubin ; hag ar gérubined hô dôa diou zremm :\n19. Dremm eunn dén oud eur wézen-balmez enn eunn tû, ha dremm eul léon oud ar wézen-balmez enn tû all ; hag ével-sé é oa reizet enn tî holl trô-war-drô.\n20. Adaleg ann douar bété lein ann ôr, é wéled ar gérubined hag ar gwéz-palmez kizellet war vôger ann templ.\n21. Pévar-c’hornek é oa ann ôr, ha tâl ar san̄tuar ; gwél ouc’h gwél.\n22. Ann aoter, péhini a oa a goat, en dôa trî ilinad a uc’hélded, ha daou ilinad a héd ; hag hé c’horniou, hag hé gorré, hag hé c’hostésiou a oa a goat. Hag hen̄ a lavaraz d’in : Chétu ann daol a dlé béza dirâg ann Aotrou.\n23. Diou zôr a ioa enn templ hag er san̄tuar.\n24. Hag enn diou zôr éz oa ivé diou zôrik a bep tû, péré en em blégé ann eil war ébén ; ha diou zôrik a ioa a bép tû d’ann ôr vrâz.\n25. Ha war zôriou ann templ éz oa kizellet kérubined ha gwéz-palmez, ével ma oan̄t kizellet war ar môgériou : râk-sé éz oa treûstou koat é-tâl ar porched enn diavéaz.\n26. War ar ré-zé éz oa prénestrou a-dreûz, ha doaréou gwéz-palmez a bép tû, war beûliou ar porched, war gostésiou ann tî, ha war ar vôger holl.\nMen̄t kamprou ann ten̄zor.\n1. Hag hen̄ a gasaz ac’hanoun el leûren a-ziavéaz, dré ann hen̄t a gâs d’ann han̄ter-nôz ; hag hén̄ am lékeaz da von̄t é kampr ann ten̄zor, a ioa râg-éeun d’ann tî rannet, ha d’ann hini a oa trôet oud ann han̄ter-nôz.\n2. Ann héd eûz a dâl ann tî-zé adalek dôr ann han̄ter-nôz a oa eûz a gan̄t ilinad, hag al léd eûz a han̄ter-kan̄t ilinad.\n3. Oud al leûren a-ziabarz eûz a ugen̄t ilinad, hag oud al leûren a-ziavéaz pavézet gan̄t mein, é péléac’h édô ar pondalez frammet out trî pon̄dalez all.\n4. Ha dirâk kamprou ann ten̄zor éz oa eur palier eûz a zég ilinad a léd, a zellé oud ann diabarz war-zû eunn hen̄t eûz a eunn ilinad ; hag hô dôriou a oa oud ann han̄ter-nôz :\n5. Kamprou ann ten̄zor a oa izéloc’h oud kréac’h, ô véza ma oan̄t harpet war ar pon̄dalésiou, péré a valégé ouc’h traon̄, hag é-kreiz ann tî.\n6. Râk trî c’hembot a ioa, ha n’hô dôa két a beûliou, ével ma oa peûliou al leûrennou ; râk-sé é valégen̄t ouc’h ann douar hag é-kreiz eûz a han̄ter-kan̄t ilinad.\n7. Ar vôger a-ziavéaz eûz a gamprou ann ten̄zor, péré a oa é hen̄t al\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/201&oldid=163655 »\nKemmoù diwezhañ degaset d'ar bajenn-mañ d'an 14 Eos 2020, da 18:12.


Ai‘ta! » Oberenn “Breizh Washing” war rouedad busoù “Breizh Go” nevez Rannvro Breizh\nOberenn “Breizh Washing” war rouedad busoù “Breizh Go” nevez Rannvro Breizh\nD’ar Yaou 4 a viz Here en deus kinniget rannvro Breizh disoc’hoù ar studiadenn sokio-yezhoniel gant an titl: “Anavezout gwelloc’h stad an traoù evit kreñvat obererezh ar rannvro”. Sklaer eo ar respontoù evit pezh a sell ouzh ar brezhoneg er vuhez foran: 55% eus an dud a c’houlenn muioc’h a vrezhoneg er skinwel hag er radio, 59% a fell dezho brezhoneg ouzhpenn ar galleg er servijoù publik ha 73% anezho o deus c’hoant gwelet brezhoneg war ar panelloù hent!\nLañset ez eus bet ur rouedad treuzdougen nevez gant rannvro Breizh d’an 20 a viz Gwengolo, hep ma vefe brezhoneg war ar c’hirri-boutin, padal e oa war an trenioù meret gant ar rannvro betek-hen. Ur giladenn eo neuze evit ar brezhoneg! Seblantout a ra ar meneg “Breizh” bezañ trawalc’h d’ar rannvro evit lakaat da grediñ eo doujus e bolitikerezh e-keñver ar Bretoned hag ar Vretonezed. Ar pezh a zo ret ober koulskoude eo kinnig an holl servijoù publik e brezhoneg! “Breizh Washing” eo ar pezh a vez graet gant ar rannvro, lakaat a ra un tamm “Gwenn-ha-Du” war ar busoù padal eo ezvezant ar brezhoneg!\nOuzhpennet hon eus neuze ur gwiskad livaj d’ur c’harr-boutin eus rannvro Breizh evit lakaat an touell-se war wel.\nDegas a reomp ivez da soñj n’eo ket bet doujet ouzh ar promesaoù bet graet gant Prezidant ar rannvro. Lavaret en doa Loïg Chesnais Girard e 2016 e vefe graet ur “bazenn nevez” evit ar brezhoneg e 2017. Kilañ a ra ar yezh koulskoude e kazi holl politikerezhioù ar rannvro. Digreskiñ a ra ar budjed gouestlet a vloaz-da-vloaz. 2€ ar bloaz dre annezad pa vez postet 7,5 € e Korsika hag 20€ e Kembre ha Katalonia. Poent eo d’ar rannvro ober kement-all!\nN’eus ket bet dibabet c’hoazh gant ar rannvro ober e-giz departamant Penn-ar-Bed kennebeut. Ur steuñv a zo bet votet e Penn-ar-Bed lec’h ma rank an holl aozadurioù a resev arc’hant publik an Departamant ober gant ar brezhoneg, ar pezh ne lak ket dispignoù an Departamant da greskiñ. Poent eo d’ar rannvro ober kement-all!\nGant an oberenn-mañ e c’houlenn Ai’ta! digant Prezidant rannvro Breizh tremen eus ur politikerezh prederioù habaskaüs d’ur gwir politikerezh yezh. Ne fell ket deomp gwernis ken, na kinkladurioù, met obererezhioù!\n2 vloaz goude Emgavioù rannvro ar brezhoneg e chom talvoudus hor c’hinnigoù c’hoazh!\n« Rannvro Breizh : ha bremañ, ur politikerezh yezh a live ?\nKaset ul lizher da rannvro Breizh gant 50 kevredigezh »